
        
            
                
            
        

    
[image: ]


 


Malaria!

Dina Chambers se Reis deur die Wildernis van Afrika

 

Louis Nel

Voorblad Ontwerp met behulp van ChatGPT 

Oktober 2017

[image: ]


 


Inhoud

Klik op titel om na hoofstuk te gaan

1 Voorwoord 

2 John Chambers 

3 Moeilikheid 

4 Oppak 

5 Die Wildernis In 

6 Uitspan 

7 Uiteindelik die Laeveld 

8 Groot Levuhu 

9 Langs die Groot Rivier 

10 Koors 

11 Oppak en Trek 

12 Grootvoete 

13 Oor die Berge 

14 Oor die Magtige Limpopo 

15 Eindelose Vlaktes 

16 Tragedie by die Save 

17 Sofala 

18 Ivoor Jag 

19 Terug Huistoe 

20 Sewane se Kraal 

21 Save Verskrikking 

22 Graf Onder die Kremetartboom 

23 João Albessini 

24 In  Albessini se Fort 

25 ‘n Nuwe Begin 

26 Epiloog 

27 Verklaring van Woorde 

28 Bibliografie 


	Voorwoord



	Met groot belangstelling het ek die kort storietjie van Roger Webster in sy boek: “At the Fireside” gelees. Dit was “The story of Dina Chambers.” In ‘n skamele vier bladsye vertel hy die aangrypende verhaal van hierdie vrou wat kort na die Groot Trek die wildernis saam met haar Engelsman getrotseer het.



	En toe, terwyl ek eendag in die ongerepte bos van die Laeveld ledig sit en voëltjies kyk, begin my gedagtes en my verbeelding oortyd werk. Roger het slegs die raamwerk van die storie vertel, slegs die harde feite genoem. Maar wat het wérklik daar gebeur? Watter soort van skrikwekkende gevare het hulle alles deurgemaak? En wat het deur hulle gemoedere gegaan toe die afgryslike malaria sy tol begin eis? 



	Stadigaan het die volle omvang van die verhaal begin vorm aanneem. Ek het my rekenaar nader gesleep en die verhaal begin skryf soos ek dink dit werklik gebeur het, sonder om enigiets aan die ware feite te verander. Google Earth is ingespan om die terrein deeglik te bestudeer. Ek spandeer baie tyd aan navorsing om al die feite korrek te kry. Feite soos die geskiedenis van Schoemansdal, Joaõ Albessini en die Portugese dorp Sofala.



	Ek maak die verstommende ontdekking dat Sofala alreeds sedert 700 nC as ‘n handelspos gebruik is! Aanvanklik was dit Swahili, Arabiese en Persiese handelaars wat Sofala bedryf het. Dit was veral produkte soos ivoor en goud uit Groot Zimbabwe wat Afrika hier verlaat het. In ongeveer 1180 neem die berugte Sultan Suleiman Hassan van Kilwa, die huidige Tanzanië beheer oor van die hawe.



	In 1489 besoek die eerste Europeër, Pêro da Covilhã Sofala, vermom as ‘n Arabier. In 1502 vaar die eerste Portugese skip die hawe binne, onder leiding van kaptein Pedro Afonso de Aguiar. Baie gou kom die Portugese in beheer van die hawe en druk hulle eie stempel af op die ontwikkeling.



	Sofala het uiteindelik in onbruik geraak toe die hawe begin toeslik. Dit is vervang deur die hawestad Beira, sowat 60 kilometer verder noord.



	Sommige geleerdes beweer dat Sofala dalk selfs baie ouer kon wees en dat dit deel kon wees van die heimlike land Ofir waarvan ons in die Bybel in Salomo se tyd lees. Hulle reken verder dat niemand anders nie as die Koningin van Skeba hier geheers het!



	Die verhaal van Dina Chambers is ‘n baie tragiese verhaal van iemand wat alles in die lewe verloor het. Maar terselfdertyd is dit ook ‘n baie merkwaardige verhaal propvol heldemoed en opregte omgee regoor alle kultuurgrense heen.







	John Chambers



	Sy hart klop in sy keel as hy aandagtig na die dominee se woorde luister, woorde wat soos doudruppels op sy ore val: “Do you, John Chambers, take Dina Gertruida Fourie as your lawfully wedded wife?”



	“I do,  Dominee! Yes, indééd I do!” Dit borrel uit nog voor die predikant sy vraag kan voltooi. En die man in die toga moet net keer en verduidelik dat hy nog nie klaar is nie, en dat John eers nog ‘n rukkie moet wag voor hy sy bruid mag soen. 



	John, ‘n Engelsman uit Groot Brittanje, moes baie hard baklei vir hierdie pragtige bruidjie van hom. Toe hy hier op Shoemansdal aangeland het, was hy die enigste Engelsman tussen al die Boere, en niemand wou enigiets met hom te doene hê nie. Dit was moeilike tye. Dit was die jaar 1849, en die Groot Trek het nog bitter vars in elkeen se geheue gesit. Het hulle dan nie juis weggevlug van die Engelse af nie? Hulle het hulleself hier op die mooi Schoemansdal kom vestig om so ver moontlik van die alewige Britte uit die mooie Kaap af weg te kom. En hier is hulle sowaar oneindig ver weg, ‘n volle drie honderd en vyftig kilometer noord van Pretoria. En wat gebeur? Hier kom plak ‘n Engelsman sowaar alweer op hulle voorstoep!



	John Chambers moes bitter hard werk om die manne se vertroue te wen. Dit was alleen die feit dat hy uit die Britse leër gedros het, wat hulle so ’n effentjies oor hom gerus gestel het. “Dan is hy ten minste ‘n goeie Engelsman - as daar ooit een kan wees!” het die manne deur hulle welige baarde gebrom.



	Maar toe sien John op ‘n mooi dag vir Dina raak. Sy was die beeldskone dogter van Piet Fourie, oftewel Kwaaipiet, soos hy bekend staan veral onder die jong vryers wat agter sy dogter aankarring. Sy knieë raak jellie en hy begin onbedaarlik stotter. Haar lang, pikswart wimpers fladder, as hy in haar helderblou oë kyk. John het sommer dadelik die skoot hoog deur.



	Maar daar was ‘n paar baie groot hindernisse tussen hom en die mooie Dina. Die eerste een was natuurlik ou Kwaaipiet, haar beduiwelde pa. En dan was daar nog Boetie Dawid, wat sy sussie soos goud opgepas het. Dawid was baie erg oor Dina. Hy sou haar nie sommer onder sy wakende oog laat uitgaan nie.



	Ja, en dan was daar nog ook ‘n halfdosyn ander hoopvolle vlerkslepers wat Dina met kwylende monde dopgehou het. Maar vir hulle het hy kans gesien. Enige tyd! Daai klomp kon maar gaan slaap. Hy wat John is het sy skietgoed reg gehad! 



	John het op sy perd geklim en oorgery na sy enigste vriend, Jakobus Lottering. Dié het hom al so stukkie-vir-stukkie begin leer om Afrikaans te praat. Maar nou was John desperaat. As hy vir Dina wou hê, sou hy baie vinniger moes leer om hierdie moeilike taal te bemeester.



	Jakobus was pas getroud, en hy en sy jong vroutjie, Sannie het vir John onder hulle vlerke geneem toe hulle sien hoe wreed die manne met John is. Dankie tog vir daardie twee mense! Sonder hulle sou John dit nooit kon maak hier in die harde wêreld nie. Jakobus het lekker gelag toe hy hoor van John se begeertes en sy penarie. “Ja toemaar Engelsman, ek sal jou help.” Sy woorde was soos nektar in John se ore.



	Dit was ses maande gelede. En nou moet John homself knyp om seker te maak dat dit nie maar alles net ‘n droom was nie.



	“I do!” koer sy skone bruidjie se soet woorde in John se ore. 



	“Sy is myne! Sy is myne!” wil hy dit uitbasuin vir al die Boere wat die ou kerkie stampvol sit, maar net betyds beteuel hy homself, en as sy ore nie in die pad was nie, was sy glimlag reg rondom! Ja, almal is daar - almal buiten die groot moeilikheidmaker, Kommandant Generaal Stephanus Schoeman, die man na wie die dorp vernoem is. Maar niemand mis hom juis nie! 



	John se knieë is skoon lam van al die opgeboude spanning, teen die tyd dat al die formaliteite afgehandel is. As hy en sy splinternuwe blosende bruid by die kerkie se voordeur uitstap, reën die konfetti op hulle, en moet hulle koes-koes onder luide toejuiging hulle pad vind na die spaaider met sy spoggerige perde, skoonpa Kwaaipiet se groot trots. Slegs die héél beste is mos goed genoeg vir sy enigste dogter!



	Daardie aand word daar tot hanekraai gedans en gemmerbier gedrink in ou Kwaaipiet se skuur. En kort-kort het ’n paar manne agter die kraalmuur in verdwyn. Daar was volgens gerugte ’n bottel of ses van ou Sagrys Sopies se geelperskemampoer. Maar die manne het heftig ontken dat daar enige waarheid in die gerugte sou steek!  Die vloer is spesiaal mis gesmeer vir hierdie spoggerige geleentheid. Langhans het die konsertina gekielie en Gert Horrelpoot die banjo, en daar is gedans dat die stofdampe staan. “Balke toeeeeeeee!” skree Stefaans Grootskrik, en dan val almal weer met nuwe ywer weg op die dansbaan.



	En die bekeerde Engelsman tuur vrekverlief diep in sy bruidjie se vonkelende blou oë…….



	 



	 







	Moeilikheid



	Agt stormagtige jare het verloop sedert John en Dina getroud is. Nee, die storms was beslis nie in hulle huis nie! Daarvan getuig vier kinders wat alreeds vir groot vreugde in die Chambers huishouding sorg. John is ook reeds lankal as deel van die Boeregemeenskap aanvaar. “Dáái Engelsman se hart sit reg!” erken die Boere. “Maar Schoeman - hy is nou besig om gróót gemors aan te jaag!”



	Die manne is bitter kwaad. “Hy het sowaar die vermetelheid gehad om ons kanonne te probeer steel!” braak Gerrit Skeeloog gal. “As dit nie was dat Langjan so wakker geslaap het nie, dan het die ou blikskottel sowaar ons enigste verweer teen die rowerbendes weggesleep!” Die kanonne ter sprake is twee ou voorlaaier kanonnetjies, soortgelyk aan Ou Grietjie wat op Bloedrivier gebruik was.



	Die nuus versprei vinnig en teen die middag is ál die boere van die omgewing op die dorp bymekaar. “Hierdie dinge van Schoeman moet nou end kry!” skree een van die manne heftig, “Hy dink dat omdat hy Kommandant-Generaal is, dat hy kan doen wat hy wil!”



	“A..a….as ek h...h….h...hom k...k...k...kry sal ek hom dô….dô….dô….” 



	“Ja, ou Hakkelkoos, teen daardie tyd is hy alweer lankal in Pretoria!” Die manne skater vir die grappie, en Hakkelkoos beduie in géén onduidelike gebare nie presies wat hy met daardie generaaltjie gaan doen. 



	Maar sake is ernstig, en hulle het al baie moeilikheid gehad met hierdie man wat dink dat hy die kat se snorre is. En die manne is warm onder die boordjie. “Ek sal daardie Schoeman na die duiwel toe blaas voordat ek sal toelaat dat hy ons kanonne vat. Dit sweer ek!” Dit is John Chambers wat so gal braak teen die offisier. 



	Op daardie oomblik kom Schoeman, onbewus van die konsternasie, die dorp ingery op sy perd. Hy word begroet deur ‘n klomp woedende boere wat hom só uitvloek dat hy skaars ‘n woord kan inkry. Hy probeer nog verduidelik van die burgeroorlog in Pretoria, en dat die kanonne daar so bitter nodig is, maar die manne is horende doof. Teen so ‘n woedende skare sal hy niks uitgerig kry nie!



	“Chambers,” skree hy oplaas, terwyl hy sy perd omswaai, “vir jou gaan ek kry! Ek gaan jou ry tot by Oom Daantjie in die kallerhok! Ek sal sien dat jy boet hiervoor!” En daarmee gee hy die perd ‘n harde klap op die boud en jaag in ‘n stofwolk uit die dorp uit. 



	Oor die volgende jaar kry John gedurig dreigemente uit Pretoria. Schoeman wil hom herinner dat hy hom beslis nie vergeet het nie. Sy dag van afrekening sal kom! 



	“Wat gaan ons doen?” Daar is ‘n groot vraagteken in Dina se blou oë. John trek net sy skouers op en kyk anderpad. Hy is bevrees dat Schoeman beslis iets onbesonne sal aanvang. Daardie man is tot enigiets in staat. As dit nie vir sy prominente posisie was nie, was hy al lankal hier. Maar gelukkig is daar baie oë op hom, iets wat hom genadiglik aan bande lê. Maar hoe dit ookal sy, die situasie begin ondraaglik raak. 



	Op ‘n dag in die laatsomer van 1858 bereik ‘n gerug uit ’n vertroulike bron vir John dat Schoeman beplan om te kom wraak neem. Sy dag van afrekening het uiteindelik gekom!



	Dina is in trane as sy dit hoor. “John, dink aan ons kindertjies! Ons moet vlug John!”



	“Vlug? Waarheen?” John voel so verlore, so magteloos. Bly hy hier, dan gaan daar iets baie lelik gebeur. Maar waar vlug ‘n man heen? Terug Brittanje toe? Na die land van sy herkoms? Nee, nooit! Hierdie is nou sy land. Hy het vir ewig die stof van Brittanje van sy voete afgeskud.  



	John klim op sy perd en ry na die een man toe wat hy waarlik vertrou, Jakobus Lottering. Wanneer Jakobus die deur oopmaak, skrik hy as hy John se gesig sien. Hier is groot fout! “John, wat het gebeur? Is dit Dina….?”



	John skud sy kop: “Schoeman.” Hy sukkel om woorde te kry. “Hy soek my bloed!”



	“Ja, ons weet dit mos al lankal.” 



	“Nee, dié slag is dit anders. Hy het besluit om my finaal te kom kry. Hier kom lelike dinge Jakobus, lélike dinge!” 



	“Wat gaan jy maak?” 



	“Ek wou nog kom raad vra, maar op pad hierheen het ek finaal my besluit geneem: Ek vat vir Dina en die kinders, en ons trek Noord.” 



	“Ek kom saam!” sê Jakobus impulsief, sonder om te dink oor die gevolge van sy woorde. “Sannie! Sannie, pak in! Ons trek Noorde toe saam met John!” 



	Sannie kom spierwit geskrik uit die kamer gestorm, hulle eersteling op die arm. “Wat sê jy tog, Jakobus? Is jy snaaks?”



	“Nee Vrou, ek is doodernstig. Schoeman is op pad om te kom moeilikheid maak, en ek - ons het besluit om pad te gee voordat hy kom.” 



	“Jakobus Lottering, besef jy wat dit behels om te trek? Dis mos nie sommer net vir ‘n paar goedjies op ‘n wa gooi nie! Julle mans is ook almal eenders - dink niks verder as wat julle neuse lank is nie! As jy wil trek, trek, dan maar! Ek bly net hier!” 



	“Maar Sannietjie……” 



	“Niks se ge-maar-Sannietjie nie!” 



	“Dan groet ek maar…….” en daarmee klim John op sy perd en ry mistroostig weg, terwyl Jakobus en Sannie nog aanmekaar redekawel. 



	Wanneer John by die huis kom, deel hy vir Dina sy planne mee. “Ons gaan die plaas mis.” Daar is rou smart in haar stem.



	“Ja, en al die wonderlike bure. Hulle het sulke hegte vriende geword. Jakobus wil saam, maar Sannie wil niks weet nie.” 



	“O, sy sal saamgaan as Jakobus gaan! Sy is heeltemaal te lief vir hom om hom alleen te laat gaan. Het jy al ‘n idee waarheen ons gaan?” 



	“Eers het ek gedink om noorde toe te trek, maar daar is die Britte al klaar weer besig met nog ‘n kolonie. Dan liewers oos, na Portugees Oos Afrika.” 



	“Maar is dit nie verskriklik ver nie?” 



	“Ja seker, maar hoe verder ek van Schoeman af wegkom, hoe beter vir ons altwee. Môre vroeg begin ons pak.” 







	Oppak



	Uitasem kom Dawid die werf binnegejaag. “Wat hoor ek? Jakobus vertel my vroeg vanoggend dat hulle saam met julle gaan trek noorde toe! Van wanneer af trek julle? Hoekom het niemand my nooit niks gesê nie? Hoekom is ek altyd die laaste een om alles te hoor? Is dit waar? Hoekom so …….”



	“Dawid, bedaar!”  Dina moet paai vir al wat sy werd is om haar omgesukkelde broer tot bedaring te bring. “En ons gaan nie noorde toe nie, Jakobus sit die pot mis!” 



	“O?” Nou is Dawid totaal oorbluf. “Nou waar kry Jakobus dan die storie vandaan?” 



	“Ons trek oos.” slaan Dina sy voete skoon onder hom uit. 



	“Wat…..? Waar……? Nou verstaan ek gladnie!” 



	En dan verduidelik Dina van Schoeman en sy dreigemente, en dat hulle geen ander keuse het as om te trek nie.



	“Dan trek ek saam!” 



	“Maar Dawid……” wil sy nog keer, maar hy sit sy voet neer: Sy suster - sy énigste sussie - sal nie sonder hom die wildernis aandurf nie. Wie gaan dan na haar kyk? Die Engelsman ken nie die wildernis van Afrika nie! En daarmee is die saak afgehandel. 



	“Wanneer beplan julle om te trek?” Dawid het verwag dat dit eers oor ‘n maand of drie sou wees. 



	“Sodra ons klaar gepak het, dalk môre of oormôre nog.” 



	Dawid skrik hom skoon in ‘n ander geloof in. Hy wil net begin om weer heftig te protesteer, maar dan besef hy die erns van die situasie. Haastig spring hy op sy perd en jaag weg om te gaan regmaak. Skaars ‘n honderd treë weg, onthou hy skielik iets. Hy gooi die perd in trurat (?) en ry haastig terug. “Weet Pa?”



	“Nog nie, sal jy hom sê, ‘seblief Boet?’ 



	“Ja, goed!” en daarmee jaag hy weer weg. 

“Waar is John tog wanneer ‘n mens hom nodig kry?” wonder Dina hardop, moedeloos. Sy het nou al omtrent al wat ‘n stukkie huisraad is uitgedra om op die wa te laai. Die pakwerk sal John maar self moet doen, want hierdie spul goed sal sy so nooit as te nimmer op daardie ou waentjie kry nie.



	Wanneer die son sak, kom John uitgeput en moedeloos op die werf aangedrentel. Hy skrik hom boeglam as hy die berg meubels buite sien staan. Dina is stokflou gewerk, om alles gereed te kry. En dan moet sy nog elke vyf minute iemand se vrae be-antwoord, want al wat leef en beef kom hoor wat aan die gang is, en of die gerugte waar is. En almal simpatiseer want “Ek sou dieselfde gedoen het - voel sommer lus om saam te trek, want ek is nou ook sat van ou Schoeman se nonsies!”



	John gaan sit op ‘n teekissie in die kombuis, die enigste stukkie meublement wat daar oorgebly het. Sy skouers hang en hy lyk asof hy op moedverloor se vlakte is. “Dinatjie, ons moet gesels.” Hy lyk bitter ernstig.



	“Wat nou?” Sy verwag die ergste. Is dit dalk al te laat om te trek? Is Schoeman al in die dorp? 



	“My dierbare vroutjie, ek het slegte nuus.” Dina raak spierwit in die gesig - sy voel flou. Dan is haar ergste vrese tóg waar! 



	“Jy het verniet al daardie goed uitgedra! Jy sal moet terugdra my Skat.” 



	“Maar wat…..? Waarom?” 



	“Ek het so pas tot die besef gekom dat g’n mens binne ‘n dag al jou lewensbesittings kan oppak en jou boerdery tot ‘n einde bring nie. Dit  gaan maande neem om al ons dinge in orde te kry en die boerdery af te sluit. Kom ons wees nou maar eers rustig, en hoop dat Schoeman nie dadelik sy wraakgedagtes gaan uitvoer nie. Môre vroeg help ek jou om alles weer in te dra, en dan kan ons rustig sit en beplan. Ek was netnou by Jakobus-hulle, en ons het die saak klaar uitgepraat.” 



	“Ek wou nog sê, Boetie Dawid was netnou hier, hy gaan ook saam.” 



	John dink vir ‘n oomblik: “Ja, dit kan net goed wees om hom saam te vat. Dawid ken die veld. Hy het al baie gaan jag. Ja Dina, Dawid sal rêrag vir ons net ‘n voordeel wees. En dan kan hy jou sommer dophou sodat jy nie handuit ruk nie!”



	Sy pomp hom ‘n seer hou met die elmboog in die ribbes: “Aag John man……..!”



	Wanneer die kinders hoor dat hulle nie môre al trek nie, is hulle baie teleurgesteld. Maar dis mos maar die verloop van die lewe! Teleurstellings sal daar altyd op jou pad wees.



	Dit is nog pikdonker die volgende oggend toe perdehoewe die werf van die Chamberse binnedonder. John, wat al met sy tweede beker Boeretroos langs die koolstoof sit, spring verskrik op om te gaan kyk wat aangaan. As hy oor die onderdeur loer, is hy net betyds om Dawid van sy perd af te sien spring. Sy saalsakke is tot oorlopens toe vol gepak, geweer en die lot.



	“Hoe laat ry ons?” wil Dawid opgewonde weet. 



	“Kom sit Swaer,” kalmeer John hom, en dan verduidelik hy dat Rome nie in een dag gebou is nie, en dat hulle beslis nie vandag al gaan ry nie.  “Maar kom drink nou maar eers ‘n ou koffietjie saam met ons, dan kan ons gesels oor die trek.” 

	Die voorbereidings en pakwerk duur weke, angstige weke waar Dina elke oomblik verwag om Schoeman se gesig voor haar te sien opduik. En die weke word maande - maande van deeglike beplanning, navorsing en voorbereiding, want so ‘n lewensveranderende tog word nie in een dag gebore nie. Daar word koppe bymekaar gesit en gestry oor die beste roetes. Daar word ander se raad ingewin. Die raad word geweeg en oordink en geherkou.En Schoeman het toe ook nog nooit sy dreigemente uitgevoer nie. Miskien was hy so vasgevang in al sy hogere dinge in die parlement en met al die onrus en moeilikheid in Pretoria, dat hy nog nie kans gehad het om neer te daal na die gewone mense van Schoemansdal nie. Dalk is dit sy sosiale lewe wat hom so verskriklik besig hou! Wie sou nou ooit kon weet?



	Uiteindelik besluit hulle om die roete te volg wat die Trekkerleier Lang Hans Van Rensburg gevolg het. Dina kry koue rillings as sy dink aan die verskriklike lot wat daardie trek getref het, toe die hele trek uitgemoor is skaars twintig jaar tevore. 



	“Jy bekommer jou verniet, Dina’tjie. Van Rensburg was net op die verkeerde tyd op die verkeerde plek. As hy en Trichardt nie koppe gestamp het nie, het hulle veilig saam in Delagoa Baai aangekom. Maar toe gaan staan en volg hy mos sy eie kop!” 



	“Ja Dawid, en hy kon nie mooi besluit waarheen om te gaan nie. Sy beplanning het hom in die steek gelaat. En boonop het hy gans te min ammunisie gehad. Dis darem tragies, een en vyftig mense is daardie dag daar vermoor! Nee, ons het die roete klaar mooi uitgewerk en ons weet waarheen ons wil gaan. Dis waarom ons so lank draai, omdat ons eers ons beplanning baie deeglik wou doen sodat ons nie dieselfde foute maak nie.” 



	“Beslis! Boonop het ons genoeg ammunisie om ons ‘n jaar of twee te hou! Ons sal nie toelaat dat dieselfde lot ons tref nie!” 



	Dina het ‘n groot vraagteken op haar gesig: “Hoe weet julle al hierdie dinge, John? Hulle is dan almal uitgemoor, hoe weet julle van die ammunisie en die besluiteloosheid en goed? Of raai julle maar net weer?”



	Dawid lag: “Dis eenvoudig, my liewe Sussie, hulle was nie almal uitgemoor nie. Twee van Van Rensburg se kinders het weggekom en hulle het kom vertel wat daar gebeur het. Moenie bekommer nie Sussie, ons sal dit maak!”



	Uiteindelik, maande later, teen die einde van Mei 1859 is almal se sake afgehandel. ’n Week later is almal gereed vir die Groot Trek Nommer Twee, 23 jaar nadat Lang Hans van Rensburg en sy geselskap by Djindjispruit gesterf het in 1836.



	 







	Die Wildernis In



	Die oggend van 5 Junie 1859 breek aan. Van heinde en verre kom die kennisse en vriende en familie om te kom groet. En elke keer  is dit ‘n tranedal, want die wêreld wat hulle nou gaan betree is gevaarlik, leeus en tiere en wolwe en buffels. Maar die ergste is die koors! En boonop is daar nog die steekvlieë! Daardie verpestings kan ‘n hele span osse binne enkele dae bokveld toe stuur!



	Die ergste afskeid was die van Pa Kwaaipiet. Om dié groot man - wat by almal respek afgedwing het want hy stuit vir geen duiwel nie - te sien huil dat dit snik, het almal aan die hart geruk. Het hy dalk iets geweet wat die ander nie geweet het nie? Slegs die tyd sou leer.



	Al krakende vertrek die swaargelaaide ossewaens. Die drie manne, John, Dawid en Jakobus sit fier op hulle perde, wat teen hierdie tyd rondtrippel van pure opwinding. Die kinders is uit hulle velle want ‘n wonderlike avontuur wag op hulle. As hulle maar geweet het watter afgryslike lot op hulle wag……….



	Pa Kwaaipiet kan dit nie meer verduur nie, en hy spring op sy perd en ry die eerste uur of wat saam met die geselskap, reg langs sy geliefde dogter se wa. Gaan hierdie kind van hom ooit lewendig anderkant uitkom? Skielik raak dit vir hom te veel, en hy pluk die teuels om sy perd te laat koers kies huistoe op ‘n stywe galop. Trane stroom vryelik oor sy wange, maar gelukkig is daar niemand om dit te sien nie.



	Die eerste dag of ses vorder die trek voor die wind, want die pad is mooi. Daar is talle plase, en die boere maak seker dat ’n perdekar gemaklik op hulle pad sal ry. Maar soos die pad vorder, raak die opstalle al hoe verder uitmekaar en die pad al hoe slegter, totdat dit uiteindelik slegs ’n ou tweespoorpaadjie word wat plek-plek nog half toegegroei is. Mens kan sien dat hier hoofsaaklik net ossewaens ry.  Die gang bly redelik gemaklik, sonder dat hulle enige groot berge moet oor. Hulle hou al in die vallei langs aan die suidelike voet van die Zoutpansberge.



	Een aand om die vuurtjie sit die drie manne ernstig en gesels. Iewers moet hulle afdraai om op die roete te kom waarop hulle oorspronklik besluit het. Soos hulle nou ry, gaan hulle by Delagoa Baai uitkom, en daar wil hulle nie wees nie. Dit lyk ook nou al asof hulle nou aan die einde van die bergreeks gekom het wat die hele tyd hulle pad noordwaarts versper. Moet hulle nie dalk sommer nog môreoggend met dagbreek noord-oos draai sodat hulle by die Levuhurivier kan uitkom nie? 



	Maar Dawid se jagtersinstink vertel vir hom dat as hulle net reguit oos aanhou, sal hulle iewers by die Levuhu uitkom. Hulle kan dan al op die oewer van hierdie groot rivier langs trek tot aan die oosgrens van die Transvaal Republiek, waar hulle die grens na Portugees Oos Afrika sal oorsteek by Phaphuli.



	Die ou wapaadjie wat hulle tot dusver gevolg het draai nou suidoos, en as hulle die Levuhu wil bereik, sal hulle van hier af verder deur die ruwe veld moet trek. “Dit sal maar rof gaan so deur die ruigtes,” protesteer Jakobus.



	“Ja, maar as ons drie voor ry op die perde, kan ons die pad mooi uitkies vir die waens.” 



	Dawid het nog ‘n beter idee: “Ek sal ‘n ent voor julle uit ry, dan kan ek mos al vooruit ‘n roete uitwerk. En dit gee my sommer geleentheid om iets vir die pot te kan klits.”



	Met hierdie idee is almal instemmig. Dit sal keer dat hulle nie dalk in ‘n groot hindernis vasry waar hulle dalk moet omdraai nie. Die wild is nou wel volop in hierdie geweste, maar as hulle so saam ry, hardloop die diere weg nog lank voor hulle dit sien. Dawid sal só ‘n baie beter kans kry om ‘n bokkie te skiet.



	Op die wa is die vrouens en kinders al lankal in droomland wanneer die manne nog om die vuur sit en beplan. Die kakebeenwaens is goed ingerig as woonkwartiere vir die vrougoed, met twee katels vir die vrouens om gemaklik op te kan slaap. Die vyf kinders se slaapplek is ‘n groot krismisbed op die vloer. En die manne? Hulle maak saans maar kooi onder die wa. Die klipperige grond word darem ‘n bietjie saggemaak met gras en bossies. Dit kan maar bitter koud raak so in die buitelug in die middel van die winter, maar ‘n man byt maar op jou tande en druk deur. Daar is darem die vooruitsig van die warm Laeveld, waar ‘n man weer skaflik sal kan slaap snags.



	Wanneer die dag rooi breek, staan die drie waens klaar ingespan. Daar is al hoeka Boekegevat en gesing, en Dawid het lank en innig gebid dat alles met hulle voorspoedig sal gaan, waar hulle nou die wildernis met alle erns aandurf. Voor in die ry is die twee kakebeenwaens met die vrouens en kinders, en agter die twee ossewaens, hooggelaai met meubels en voorrade vir die lang tog deur die wildernis. Die touleiertjies is half in die duister, want hulle het pas verneem dat dit die einde van die pad is, en dat hulle nou moet veld-in. 



	Dawid is alreeds ‘n ent weg op sy perd op soek na die beste roete, waar daar nie te veel miershope en erdvarkgate is nie, en waar die doringbosse darem nie te ruig is nie. Die ysige oggendluggie sny soos ‘n mes deur sy verkluimde ore. Hy kan alreeds die verandering in die plantegroei duidelik waarneem. Hulle is vinnig besig om af te sak na die Laeveld.



	Dawid se perd swenk skielik, en hy moet net klou om bo te bly, as ‘n Patrys met ‘n groot gegil reg onder die verskrikte dier se pote uitvlieg. Dit skree en raas dat hoor en sien vergaan, en Dawid se hart sit in sy keel. Hy bal sy vuis in die groot-verskrik-voël se rigting, en hy voeg hom ‘n paar woorde toe wat beslis nie hier herhaal kan word nie. Dawid moet vir homself lag, dat so ‘n simpele kapokhoendertjie hom, die groot jagter, dan nou só die skrik op die lyf kan jaag!



	‘n Grysduikertjie spring op uit die lang gras en laat spaander voor die groot gevaar. ‘n Klein entjie verder duik hy agter ‘n groot graspol in en verdwyn tussen die vaal gras. Dawid kyk oor sy skouer. Hy sien gladnie meer die waens nie. ‘n Gevoel van volkome saligheid sak oor hom toe - stoksielalleen in die grote wildernis. Maar dan sak die besef stadig oor hom toe, dat hy tog nie so stoksiel alleen is nie, want sy Skepper is mos hier! ‘n Warmte omvou sy hart wanneer die idee begin posvat. Die wonderlike nabyheid van die Here hier in die ongerepte wildernis, waar daar waarskynlik nog géén mens ooit was nie.  Spontaan borrel die loflied oor sy lippe sodat dit weergalm deur die bosse:  



	“’t Is de Heer, wiens alvermogen 

’t groot heelal heeft voortgebracht; 

die genadig, uit den hoogen 

ziet, wie op zijn bijstand wacht, 

en aan elk, die Hem verbeidt, 

trouwe houd in eeuwigheid.”  



	By die waens is dit egter ‘n héél ander storie. Die twee vrouens mor en kla, want die wa skommel en skud ongemaklik oor die ongelyk aarde. Die twee manne ry sy aan sy op Dawid se spoor, maar hulle moet baie fyner as hy kyk om ‘n pad deur die bosse te kies wat darem nou nie te ongelyk is nie. Nou nie dat hulle, volgens die vroumense, baie goed in hulle doel slaag nie. Die vordering is maar bitter stadig, en die manne raak ongeduldig. Maar hulle durf ook nie die osse te hard dryf nie, want hier in die grammadoelas wil ‘n man nie jou wa breek nie. Dan maar eerder ‘n bietjie stadiger en veilig speel.



	Teen die middag haal hulle vir Dawid in, waar hy rustig onder ‘n groot boom sit en uitspan. Hy het vroeër ‘n ribbok verras, en die heerlike geur van braaivleis begroet die honger manne. Dina het die vorige aand by hulle uitspanning ‘n brood gebak in ‘n uitgeholde miershoop. ‘n Erdvark het sommer goedgunstiglik die harde werk van gat grawe vir haar gedoen! Baie gou smul almal aan die heerlike ete. ‘n Uur later galop Dawid alweer vooruit, en die osse word met die klap van ‘n sweep aangepor om die skowwe in die jukke in te beur. Al krakende en skommelend kom die waens in beweging, noordoos in die rigting van die groot Levuhu.







	Uitspan



	Wanneer die waens oor die kruin van ‘n platterige hoogtetjie kom, word hulle begroet met ‘n rokie wat trek by ‘n paar groot bome. “Daardie Dawid is darem maar ‘n voorslag om saam met jou op trek te hê!” Jakobus beduie na waar Dawid alreeds lekker uitspan teen ‘n boom se stam. By die vuur staan ‘n groot hoop hout wat hy bymekaargemaak het, sodat daar nie nog gesukkel moet word vir vuurmaakgoed na die uitspan nie.



	As die waens tot stilstand kraak, word die osse uitgespan. “Daar is ‘n klein spruitjie so ‘n honderd treë daardie kant toe”, beduie Dawid, en die touleiertjies kry opdrag om die osse te gaan laat suip. Die kinders val in die pad, elkeen gewapen met ‘n emmer om water te gaan skep.



	Dinatjie, Dawid en Dina se oudste, kom opgewonde aangehardloop, emmer al swaaiende en water wat bietjies-bietjies uitspat: “Mamma! Mamma, ons kan gaan bad!” Sy beduie dat daar ‘n poel water is in die stroompie.



	Dina gryp vir Sannie aan die hand en kies koers na waar Dinatjie beduie het. Sy word begroet met die mooiste gesig wat sy nog tot dusver op hierdie trek gesien het. Tussen ‘n paar groot rotse, weggesteek tussen lowergroen varings wink ‘n pragtige poeletjie kristalhelder water vir die twee vroue. Dinatjie is kort op hulle hakke, en sy word tot stilswye gesnoer. “Moenie vir iemand hiervan sê nie, gehoor?”



	“Hoekom nie, Mamma?”  



	“Ons vrouens gaan eers hier lekker bad. As die mans hiervan hoor, gaan hulle die water vuil mors, en dan moet ons in hulle ou tweedehandse water bad! Nee, nou is dit ons vrouens se beurt!” 



	Dinatjie word wa-toe gestuur om ‘n koekie seep te gaan haal, en ‘n handdoek. “Maar moenie dat iemand sien waarheen jy gaan nie!” word sy streng vermaan. Teen die tyd dat sy terugkom by die badpoel, lê die twee vrouens se klere alreeds oopgesprei op die klippe. Sy wil eers haar oë toedruk, want grootmense mag mos nie nakend aanskou word nie. Maar sy word gou laggend gerusgestel: “Toemaar Dinatjie, jy is mos ook nou al amper ‘n vrou. Kom klim gerus maar saam met ons in.”



	Die water is ysig koud as hulle in die laaste strale van die laatmiddag son in die kristalhelder water klim. Die luukse van ‘n bad is verfrissend en soos balsem op hulle stowwerige lywe, en die koue maak baie gou plek vir ‘n heerlike saligheid.



	Opgeruimd en vars kom hulle drie ‘n halfuur later by die staning aan. “Sies, julle manne stink! Julle kan gerus ‘n slag gaan bad!” snou Dina die drie verbaasde manne toe, “die badplek is net regs van daardie groot donkergroen boom.”



	“Sulke blikslaers!” brom Dawid laggend. “Het hulle ons sowaar voorgespring?” En daarmee spring hy op. Die ander laat ook nie op hulle wag nie, en dit word ‘n resies wat al stampende aanmekaar en laggende kyk wie eerste by die swemgat kan wees. 



	Dawid het vroegmiddag weer ‘n bokkie platgetrek, en nou het hulle genoeg vleis vir ‘n dag of twee. Terwyl die drie manne baldadig en luidrugtig in die poel baljaar, slaan die vroumense ’n ete aanmekaar. “Die kleintjies het nie ‘n kat se kans om nou naby die water te kom nie”, lag Dina as hulle luister na die vrolikheid by die badplek.



	“Dan is al genade dat ons hulle maar môre gaan bad. Nog ‘n nag se stof gaan nie ‘n verskil maak nie! Vanaand was ons hulle maar net weer in die skottel.” 



	Weldra prut ‘n potjie op die vuurtjie, en die heerlike geur van wildsvleis begroet die manne as hulle al skertsende en kraakvars van die bad af terugstap. ‘n Paar ertappels en ‘n ui gee smaak aan die vleis. Ander groente is daar lankal nie meer nie, buiten vir ‘n paar boerpampoene. ‘n Pot stomende pap rond aandete volmaak af.



	As die son bloedrooi agter die yl doringboompies insak, is die feesmaal gereed, en almal kom aansit rondom die warmte van die vuur.



	“Môre is dit Sondag, dan trek ons nie. So ons kan ons maar gemaklik maak om hier ‘n dag oor te staan. Dit sal die osse ook kans gee om ‘n bietjie uit te rus.” John is beginselvas, en hy glo dat Sondag die dag van rus is, so sê die Groot Boek immers. 



	Die nag omvou die groepie mense wat om die vuurtjie sit en staar na die betowerende vlammetjies, elkeen besig met sy eie gedagtes. “Tyd vir Boekevat!” kondig Dawid aan, en by die flikkerende vlammetjie van ‘n paraffienlantêrn slaan hy die swaar Bybel oop by Psalm 8. Die woorde van die Psalm: “O HEERE, onze Heere! hoe heerlijk is Uw Naam op de ganse aarde! Gij, die Uw majesteit gesteld hebt boven de hemelen. Uit den mond der kinderkens en der zuigelingen hebt Gij sterkte gegrondvest….” word die lofgebed in elkeen se hart. 



	‘n Rooijakkals skree: “Haaaa…. Njhaahahaaaa.” Van die spruit af begin ‘n paddakoor se simfonie die lug vul. Iewers “Hoee-hoee” ‘n gevlekte ooruil. Die nag is mooi, baie mooi……. 



	Sondagoggend breek aan. Daar hang ‘n gewyde stilte oor die kamp, so asof die ganse veld besef dat dit die dag van die Here is, en dat hulle dit moet eerbiedig. Vir die eerste keer in ‘n week kry die grootmense kans om ‘n bietjie in te lê, en die dag breek al bloedrooi voor Dawid in rat kom en ‘n paar houtjies op die smeulende kooltjies gooi, sodat daar ‘n koffiewatertjie aan die kook kan kom. Skaars tien treë van hom af maak hy die gesiggie uit van ‘n Grysduikertjie, wat hom wantrouig staan en dophou. “Ja, jy weet natuurlik dat dit Sondag is, en dat ek jou nie vandag sal skiet nie,” lag hy in sy stilligheid vir die bokkie. Wanneer hy agterkom dat Dawid hom raakgesien het, verdwyn hy vinnig en geruisloos in die vaal gras.



	Weldra sing die ketel waar hy op die es in die dansende vlammetjies staan, en die geur van vars koffie vul die ysige winterluggie. Een-vir-een ontwaak die slapendes. Elkeen word ‘n beker stomende koffie en ‘n stuk van Sannie se beskuit in die hand gestop.



	Sannie is die eerste uit die kooi, en sy maak ‘n stomende pot slappap vir ontbyt. Daarmee saam word kraak-bros kaiings bedien, wat sy geurig uitgebraai het toe hulle laas vark geslag het. 



	En daarna is dit tyd vir die Erediens. Almal, kinders inkluis, word opgetof in hulle beste Sondagklere, en baie formeel gaan sit die hele trek stil en stemmig in die skadu van die boom. Daar word ‘n paar Psalms gesing, natuurlik die geliefde Psalm 23. Maar vanoggend is dit veral Psalm 146 wat oor die veld dawer: 



	“Prijs den Heer met blijde galmen!  



	Gij, mijn ziel hebt rijke stof. 



	‘k Zal zoo lang ik leef, mijn psalmen  



	Vroolijk wijden aan zijn lof. 



	‘k Zal, zoo lang ik ‘t licht geniet,  



	Hem verhoogen in mijn lied.”



	Alles word natuurlik gesing in Hoog Hollands, soos wat die gebruik nou maar is. Veral die kinders sukkel met die meeste woorde en hulle verstaan nie mooi wat alles beteken nie. “Gij, mijn ziel hebt rijke stof.” Vir klein Janneman maak dit gládnie sin nie, maar die wysie is meevoerend en hy sing uit volle bors!



	Daarna is Dawid aan die woord. Die hele week lank het hy al voorberei vir sy preek. Hy het baie tyd gehad, want hy was die hele week alleen saam met die Here op sy perd. Hy kon ure lank met sy Skepper gesels in die stilte van die veld. En natuurlik het die Here die hele tyd ook met hom gesels - weliswaar nie met hoorbare woorde nie, maar hy kon die stem van God hoor in die sang van die voëltjies en die stilte en die sagte geruis van die wind. 



	Dawid maak die groot ou Statebybel oop by Johannes 10, en hy lees van Jesus wat vertel het dat Hy die Goeie Herder is: “Ik ben de goede Herder; en Ik ken de Mijnen, en worde van de Mijnen gekend.” Dan verduidelik Dawid dat ons Jesus se skape is en dat Jesus oor ons die wag hou soos wat ‘n Skaapwagter sy skape oppas. En dat Hy nie een enkele skaap van Hom laat verlore gaan nie. En as ‘n skaap die dag verdwaal, sal Hy hom gaan soek totdat Hy die skaap gekry het.



	Almal hang aan Dawid se lippe. Hy kon netsowel maar ‘n Dominee gewees het. Diep onder die indruk van Dawid se treffende boodskap, sluit Jakobus die Erediens af met ‘n gebed, waar Hy die Here innig dank vir Sy beskerming. 



	“Kan ons asseblieftog weer Psalm 23 sing?” pleit Dinatjie, en daarmee val die groep uit volle bors weg met die jubelende lied van Koning Dawid van ouds. 



	Die Sondag word rustig deurgebring in stilte en bepeinsing, en na middagete kry die grootmense selfs kans om ‘n bietjie te gaan skuins lê. Daarna het dit uiteindelik tyd geword vir die langbeloofde badtyd vir die kleintjies, en Dina en Sannie sleep die vier woelwaters badgat toe. Krete van “Sjoe Mamma, dis k-k-k-koud!” kan van die kamp af gehoor word, maar ‘n halfuur later kom al viertjies tóg nog springlewendig en sprankelend skoon uit die ruigtes rondom die watergat te voorskyn, en hardloop al laggende voor die twee selfvoldane vrouens uit.



	“Nou is die hele lot van ons gereinig van binne en buite!” lag Dawid. 







	Uiteindelik die Laeveld!



	Dae word weke en die weke word maande. Daar is op ‘n dag skielik ‘n verandering in die veld. Weg is die wuiwende grasvlaktes. Dit maak plek vir doringveld, waar die bome soms onbegaanbaar ruig word, en daar baie mooi beplan moet word om die waens deurloopkans te gee. Die klimaat begin ook drasties verander, en ten spyte van die winter, raak dit baie warm bedags. Die wild begin ook nou volop raak, en Dawid het min moeite om iets te kry vir die pot.



	Maar die groep het eers werklik besef dat hulle die Laeveld betree het, toe daar een helder maanligaand net na sononder ‘n onaardse geluid die lug vul.



	Die groep sit nog so rustig en bepeins na die huisgodsdiens, toe die snaakse brulgeluid iewers uit die bos aangerol kom. “Wat maak so, Pappa?” wil klein Dawie weet. Vir John is dit ‘n totaal vreemde geluid.



	“Leeu!” verklaar Dawid. Hy het al met die groot katte kennis gemaak op een van sy jagtogte. “Maar hy is baie ver. ‘n Leeu se stem trek oor ‘n baie lang afstand.” 



	Die veraf brul van die leeu het weer ‘n paar keer die aand opgeklink, maar later het dit heeltemal verdwyn. Hier nader aan hulle het die Rooijakkals knaend gekerm, tot vervelens toe.



	Die volgende aand brul die leeu weer, maar hierdie keer klink hy sommer baie nader. Klein Janneman is sommer dadelik in trane, en hy spring op Mamma se skoot: “Ek is bang, Mamma!” Sy moet net mooi troos, maar Dina voel sélf maar ongemaklik met die leeus wat so naby is.



	“Ons kan nie nou meer die beeste sommer so buite laat rondloop snags nie!” Dawid is ‘n bekommerde man. “Van nou af sal ons elke aand vir hulle ‘n takkraal moet bou.” 



	“Gelukkig is hier darem baie doringbome. Maar vannag sal ons maar moet beurt maak om wag te staan. Ons kan nie bekostig om osse te verloor nie!” En daarmee bied Jakobus ook sommer aan om die eerste wagbeurt te neem. Hy gaan maak seker dat al die osse mooi op ‘n klompie gejaag is. 



	Gelukkig kom daar daardie nag geen leeus naby die kamp nie. Maar hulle vat nie kanse nie, en by die volgende uitspan word daar ‘n stewige kraal van doringtakke gebou om leeus wat dalk ‘n lus kry vir beesvleis van hulle af weg te hou. En daar word vir die wis en onwis sommer ‘n paar ekstra stompe op die vuur gegooi ook.



	Daardie aand om die kampvuur, kom daar ‘n aardige, on-aardse geluid uit die bos: “Hoeeeep, hoeeeep.” En dan word dit gevolg deur ‘n histeriese gegiggel en gelag, amper soos ‘n vroumens wat ‘n verskriklike snaakse grap gehoor het.



	Dina se hare staan skoon regop van skrik, en haar oë is so groot soos pierings. “Dawid…..?”



	Dawid lê soos hy lag as hy die gesigte om die vuur bekyk. “’n Wolf!” kry hy dit uiteindelik uit. “Die ou wolf met die mank been!”



	“Hê?” Nou verstaan John gladnie. In Europa het hy wolwe gehoor, en hulle klink gladnie so nie. 



	“Nee man, nie daardie soort wolf nie. Hierdie een noem die geleerde mense ‘n Hiëna. Hy vreet alles wat dood en vrot is. Hy vreet selfs groot bene! Ek het dit met my eie twee oë gesien! Sy agterbene is twee sulke verpotte ou lammerige dingetjies, maar sy voorlyf en kakebene is so sterk soos ‘n os. Ek het eendag staan en kyk hoe hy ‘n dooie buffel se dybeen middeldeur byt!” 



	“Sjoe Oom Dawid, maar dan is hy mos verskriklik gevaarlik!” Dinatjie is skoon verskrik. 



	“Nee, eintlik nie juis nie, hy is maar ‘n papbroek. Hy hol weg as jy naby hom kom, dis wat die jagters almal sê.” 



	Die osse begin baie onrustig raak. John wonder of dit dalk die wolf is wat hulle pla. Maar Dawid weet van beter: osse wat so onrustig raak voorspel niks goed nie. Dis die groot katte wat hulle neusgate prikkel.



	En dan word die groep bewus daarvan dat hulle van iewers uit die bos dopgehou word. Dawid tel die lantern en sy geweer op en loop na die rand van die kamp. Dan sien hulle dit: skaars tien treë voor Dawid skyn die liggies van oë uit die donker. Vaagweg kan hulle die vorm uitmaak van ‘n leeu. Links van hom is nog een. Én regs! Daar lê ‘n hele trop leeus hulle en dophou net buite die ligkring van die vuur. 



	Versigtig sit Dawid die lantern op die grond neer. Hy lig sy geweer en skiet blindelings ‘n skoot tussen die trop leeus in. Met ‘n onaardse gegrom spat hulle uitmekaar.



	“Vannag slaap ek saam met die vroumense op die wa!” kondig Jakobus aan. 



	“Nee toemaar my ou vriend,” lag Dawid, “ek het klaar gesorg vir doringtakke om die wa, terwyl julle vanmiddag nog sit en koffie drink het. G’n leeu se kind sal deur daardie takke kom nie. Ons kan maar rustig slaap. 



	Maar van rustig slaap is daar geen sprake nie. Heelnag lank is die leeus daar om die kamp. Die arme touleiertjies is vreesbevange, en een het selfs besluit dat die beste plek om te slaap hoog bo in die mik van ‘n boom is. Die osse bly maal, en een slag breek hulle so byna-byna deur die takkraal. Die manne moet net heel nag paai om hulle rustig te kry.



	Dit is drie bitter moeë manne wat vroeg die volgende oggend na ‘n uitmergelende nag die trek aan die gang moet kry. Maar eers moet die touleiertjie oorreed word om uit die boom te klim, waar hy stokstyfverkluim die hele nag gesit het.



	Twee ure later kom Dawid op ‘n stywe galop van voor af aangejaag. “Wat’s fout?” wil die manne weet.



	“Die Levuhu!” hyg hy dit uitasem uit, “Ons het die Levuhu bereik! Ek het daar voor van ‘n hoogtetjie af die groot rivier gesien.” 



	Die nuus word met groot gejuig ontvang.



	Die kinders, wat nou al so baie van hierdie rivier gehoor het, wil sommer vooruit hardloop, want die waens is gans te stadig na hulle sin. Die grootmense moet net keer, want hierdie wêreld is vervuil van die roofdiere.



	Kort voor sononder kom hulle by die rivier aan. Dawid het gelukkig klaar al die nodige voorbereidings getref. Daar is reeds genoeg doringtakke vir die skerm en vuurmaakhout. En die vuur brand al hoog. Nou moet hulle vinnig uitspan voor die donker hulle tref.







	Groot Levuhu



	Daar word vanaand ekstra lank huisgodsdiens gehou, want almal is baie dankbaar dat die eerste been van die groot trek so suksesvol verloop het sonder enige ongevalle. Dawid bid lank en dankbaar.



	Skaars is huisgodsdiens verby, of daar styg ‘n onaardse gebrul op uit die rivier se rigting. Dit klink kompleet soos iemand wat verskriklik hard en vulgêr snork, en dan weer hard sy neus snuit. Dan begin die ding weer lag, diep uit sy maag uit. Dawid hou die ander geamuseerd dop. Nie een van hulle het al ooit daardie verskriklike geluid gehoor nie.



	“Seekoei!” verlos hy hulle uit hulle ellende. “Gevaarlike kalant daardie!” 



	“Hugh, hugh, hugge, hoeeeeemf……… brrrrrfffff,” bulder die seekoei dit uit, en noudat almal besef watter potsierlike dierasie vir daardie komiese lawaai verantwoordelik is, bars die hele lot uit van die lag. “Dit is so snaaks!” kraai Dinatjie terwyl sy onbedaarlik giggel. 



	“Ja toe, julle kinders was nie veronderstel om daardie te hoor nie! Dit was vir ‘n vuil grap wat hy so gelag het!” Jakobus gluur gemaak-ernstig na Dinatjie, en nou giggel sy éérs! 



	Dawid het die vorige dag ‘n Koedoebul platgetrek, en nou lê die rugstring watertandlekker en braai oor die kole. Hulle het sommer ook genoeg vleis vir ‘n hele paar dae.



	Almal is in ‘n baie vrolike en gesellige luim, en die geselskap vlot mooi. Dawid vertel van al sy jagervaringe, en dit is veral die storie oor sy naelskraap ondervinding met ‘n befoeterde ou buffel wat die oë laat rek. Daardie dag was hy so hittete bokveld toe. Die verwoede dier het op hom afgestorm, en was dit nie dat Dawid hom ‘n doodskoot gegee het, oomblikke voor die monster op hom was nie, dan was dit klaarpraat! Die massiewe dierasie, wat so kort deuskant ‘n ton weeg, het in die grond ingeploeg reg voor Dawid se voete.



	Kort-kort klap iemand na ‘n lastige insek wat seer byt. “Muskiete!” kerm Sannie. “Seker die rivier wat maak dat dit hier so wemel van die pestilensies.”



	Die seekoeie snork en brul en blaas en lag die hele nag deur. Die manne hoor iets met swaar treë naby die kamp verby waggel. Takkies kraak baie hard soos iets baie swaar, baie moeisaam verbyloop. En die manne kan maar net wonder watter groot dierasie dit kan wees.



	As die son sy bloedrooi gesig tussen die sekelbosse deur wys, kommandeer Dina die kinders op om gou te gaan water haal onder by die rivier. As Dawid daarvan te hore kom, stop hy die spul nét daar: “Dina my Sussie, jy weet nie in watter gevaar jy jou kinders instuur nie! Het jy vergeet van die seekoeie? Maar hier is iets wat nog baie gevaarliker is: Krokodille! Hulle sê hierdie rivier wemel van daardie addergebroedsels. En hulle sleep jou soos blits die dieptes in en vreet jou op!”



	Dina skrik: “Nou hoe gaan ons dan water kry?”



	“Toemaar, ek sal saamloop, en as daardie reuse akkedis net sy twee skelm ogies bokant die water wys, sal hy loodkoeëls vreet!” 



	En daarmee gryp Dawid sy geweer:  “Kom kinders, ons gaan water haal! Toe, róér julle! Kry julle emmers!” Al spelende en tergende huppel en hardloop die spannetjie af rivier toe, en Dawid moet kéér vir ál wat hy werd is dat hulle nie onder hom uithardloop nie. Mens weet nooit watter ongediertes in daardie oewerruigtes skuil nie! “Stadig! Wag vir my! Janneman, waarheen hol jy? Kom t’rug!” 



	Hulle volg ‘n kronkelende seekoeipaadjie tussen die welige ruigtes van die oewerwoud deur. En dan skielik staan hulle op die wal van die groot rivier. Die watertjie is maar eina-eina, want dit is winter. Maar dit is helder skoon. Hulle loop enkeldiep deur die stroom tot op ’n sandbank. ‘n Entjie op in die rivier merk Dawid ‘n groot poel. “’n Lekker swemgat!” juig die kinders soos uit een mond.



	“Nie sommer nie!” brom Dawid. Versigtig stap hulle oor die sandbank in die rigting van die poel. Skielik kry ‘n reuse stomp wat ewe onskuldig aan die kant van die sandbank lê, lewe, en gly haastig in die water in en verdwyn in die donker dieptes. 



	Dinatjie gee ‘n gil van skrik. “Wat was dit Oom Dawid?”



	“Krokodil! Sommer ‘n ou gróte! Kom, laat ons water skep en by die kamp kom. Ek moet nog ‘n plek gaan soek waar ons die osse kan laat suip.” 



	Skaars het hulle omgedraai, of ‘n reuse kop breek deur die wateroppervlak, gevolg deur ‘n blaasgeluid soos ‘n reuse blaasbalk. Dawid draai net betyds om om die pluim stoom en water die lug in te sien spuit. Klein Dawie skrik so groot dat hy sommer die hasepad vat. “Hiert jou maaifoedie!” gil Janneman.



	“Janneman! Sit ‘n wag voor jou mond! Moenie so lelik praat nie!” 



	“’Skies Oom Dawid, maar ek het baie groot geskrik! Ek sal nie weer nie…..” 



	Met moeite keer Dawid vir Dawie voor hy deur die rivier ploeter. Hy moet eers weer doodseker maak dat daar nie dalk ‘n krokodil iewers skuil nie. Die emmers word volgemaak en met swaardra-al-aan-die-eenkant kom die klomp baie opgewonde by die kamp aan. Almal praat gelyk om te vertel van die verskriklike krokodil en die vreesaanjaende seekoei.



	“Hier kan ons vir eers oorstaan vir ‘n paar dae en die osse bietjie laat uitrus,” besluit John, en die manne stem saam. Dawid het vir hulle sommer ‘n gawe kampplek onder die lowergroen bome uitgesoek. Amper snaaks om sulke groen bome in die middel van die winter te kry. Dawid het vir hulle verduidelik dat hierdie Rooiessenhoutbome is, en dat hulle heeljaar deur so groen is. 



	“Kom julle saam, manne?” nooi Dawid die ander twee, “Ek gaan kyk waar ons die osse veilig kan laat suip.” 



	Hulle is maar té gewillig, en geweer in die hand stap hulle af rivier toe.  Die drie veg hulle pad oop deur die ruigtes, al op die rivier se wal langs totdat hulle ‘n groot oop sandbank kry aan die wal, waar die osse veilig kan suip.  Daarvandaan moet hulle ‘n pad oopkap deur die ruigtes sodat die osse deur die oewerbos by die sandbank kan uitkom. Dit verg ‘n hele halwe dag se swoeg en sweet om dit gangbaar te maak vir die osse om te kan suip.



	Wanneer die touleiertjies die osse groepies-groepies deurvat water toe, staan die drie manne met ‘n wakende oog op die sandbank, gereed vir enige gebeurlikheid. Gelukkig waag nie ‘n enkele reptiel dit naby die osse nie.



	Die volgende paar dae gebruik die manne baie goed om broodnodige herstelwerk aan die waens te doen. En die twee vrouens kry die geleentheid om onder Dawid se wakende oog en sy voorlaaier wat altyd gereed is vir krokodil se kind, die berg opgehoopte wasgoed te was.



	Badtyd is ‘n ander storie. Die sinkbad word staangemaak in die middel van die sandbank, so ver moontlik van die water se kant af. Dit word met emmers volgedra, en dan moet Dawid maar doer iewers buite sig staan met sy geweer. As iemand sou gil, moet hy maar oë toeknyp en tot hulle redding kom. Gelukkig raak dit nooit nodig vir hom om te kom red nie, en die twee vroumense en die meisiekinders kan hulleself rustig reinig. Terwyl een bad hou die ander twee die water dop, en loer terselfdertyd in Dawid se rigting om net doodseker te maak dat hy nie dalk nuuskierig staan en raak nie.



	En wanneer hulle klaar is, word die kinders sommer so saam ingebondel in die vrouens se tweedehandse water. Die manne moet maar vir hulleself sorg.



	Omdat hulle ‘n paar dae oorstaan, word ‘n jagterspot aanmekaar geslaan. Hy staan maar so stadig en prut, heeldag lank. Die Koedoe se kloutjies is pragtig skoongekrap, en sorg vir ‘n heerlike sous. Naby die rivier ontdek iemand uintjies en ander eetbare groenigheid, en dit verskaf ’n heerlike verandering van spyse. Jy raak naderhand maar redelik sat vir pap en gebraaide wildsvleis! 



	John verras ‘n troppie Bosvarke, en een byt in die stof. Dit verskaf ook ‘n heerlike verandering van spyse, want alhoewel hy geensins soos vark smaak nie, is sy smaak tog baie anders as die gewone wildsvleis. Almal smul heerlik aan hierdie lelike ot se sappige vleis.



	Sondag breek aan, en al die nodige herstelwerk en wasgoed en ander pligte is afgehandel. Die dag kan weereens as ‘n gewyde dag behandel word, wat begin met huisgodsdiens teen sonop, gevolg deur ‘n erediens later die oggend. Weereens word daar soos gewoonlik gesing en uit die Groot Boek gelees. En weereens is dit “Dominee” Dawid wat preek. Hierdie slag preek hy uit Psalm 23, en hy vertel van die waters waar rus is, waarheen die Here ‘n mens lei. En dit is so ‘n gepaste boodskap, want dadelik kom die beeld op van die spieëlgladde poel water in die Levuhu.



	“Môre vertrek ons noord-oos, al op die noordelike wal van die Levuhu langs”, gaan Dawid voort, “en dalk gaan ons nog deur ‘n dal van doodskaduwee. Maar selfs hierdeur sal die Here elke oomblik met ons wees, en sal Sy stok en Sy staf ons vertroos.” 



	Die geselskap geniet die laaste middag se rustigheid terwyl hulle kan, want môre vroeg is dit weer in die pad val en trek deur ‘n al hoe moeiliker-wordende wildernis.







	Langs die Groot Rivier



	Van donkeroggend af is dit ‘n gewoel en gewerskaf by die Rooiessenhoutbome.  En teen rooidag staan die osse almal klaar in hulle jukke. “Rooiman! Bontlies! Kwaaijaaaaaaan!” word die osse aangepor, en met ‘n klap van die sweep wat weergalm soos ‘n geweerskoot, kom die rooispan krakend en steunend in beweging. Dawid is soos gewoonlik alweer ver vooruit om pad te soek. Hier langs die Levuhu moet jy goed vooruit beplan, want hier is oral diep slote waar die seisoenale lopies tydens die groot reëns in die Levuhu inloop. Hulle moet vermy word, want g’n wa kom daar deur nie.



	Die twee manne by die wa moet ook net bontstaan, want daar is oral boomstompe en klippe wat die pad van die waens versper. Die vordering is frustrerend stadig, en wanneer hulle laatmiddag uitspan, het hulle skaars vyf kilometer gevorder.



	“Teen hierdie trant gaan dit ons tien jaar vat om by Sofala te kom,” mor die manne daardie aand onder mekaar om die kampvuur. “Moontlik was dit nie so ‘n goeie idee om die Levuhu te volg nie.” 



	“Ja, maar nou is dit te laat! Ons sal maar die beste van ’n slegte saak moet maak.” 



	“As dit net nie vir hierdie alewige muskiete was nie, sou sake dalk meer rooskleurig gelyk het.” Die manne is moedeloos, maar hulle het geen ander keuse nie as om voort te gaan. 



	Dag-vir-dag veg hulle voort deur die wildernis. Die enigste troos is dat water nooit ver is nie, want die groot Levuhu voorsien ryklik in al hulle water behoeftes.



	Een mooi dag verskyn daar skielik skaars vyftig treë voor die trek ‘n reuse dierasie reg in hulle pad. Hy het ‘n paar ore wat groter as wawiele is, en ‘n lang neus so dik soos ‘n boomstam. En sy reusagtige wit ivoortande glinster in die kolletjie sonlig. John lig sy geweer om te skiet, maar Jakobus keer hom net betyds: “Jy gaan hom net kwaad maak met daardie geweertjie van jou, my vriend.” Die kinders is histeries, want sowat het hulle nog nooit gesien nie. Vir ‘n paar sekondes som die ou olifantbul die situasie op, en dan verdwyn hy geruisloos in die digte woud.



	Wanneer hulle later weer by Dawid aansluit, vertel hulle hom die groot nuus. Dawid is dadelik baie opgewonde. Hy wou nog altyd ‘n olifant jag. En as die ou grootvoete hier is, dan beteken dit ook dat hier ivoor te bekom is. En wie sal dan nou nee sê vir so ‘n ou meevallertjie? Om die waarheid te sê, kan dit nogal ‘n baie goeie bron van inkomste wees.



	Uiteindelik, na weke se geswoeg en sweet, kom hulle van die plaaslike bevolking teë. Hierdie is vriendelike mense, die Vendas, en na ‘n paar ruiltransaksies spog die trek darem nou weer met ‘n bietjie vars groente. Dit is ‘n heerlike bonus, en selfs die kinders geniet die groente!



	Olifante kom egter nie weer oor hulle pad nie. Ja, hulle sien die spore en hulle sien die almintige miskluite, maar die ou bosreuse hou hulle logge lywe skaars. Dalk is hulle al te veel gejag, en nou bly hulle weg uit die jagters se kloue.



	Een middag ry die trek deur ‘n woud eienaardige goudgeel bome. Dina verkyk haar aan hierdie borriegeel bome. Sowat het sy nog nooit in haar lewe gesien nie. Teen uitspantyd is hulle steeds in hierdie aardige geel woud.



	“Dawid, watse sieklike bome is dit hierdie?” wil Dina van haar broer weet. 



	“Koorsbome,” kom sy kenners-antwoord. “Baie jagters glo dat dit hierdie bome is wat jou koors gee, maar ek dink hulle is verkeerd. Die naam ‘Malaria’ is afgelei van moeraslug wat vrot ruik, en dit is wat jou koors gee, nie die bome nie.” 



	Dit is skaars skemer, of die muskietswerms zoem alweer om die geselskap, en kort-kort klap iemand na ‘n verpesting wat seer byt. “Wie weet, dalk is dit nog hierdie vervlakste muskiete wat verantwoordelik is vir die koors!” verklaar Jakobus ewe plegtig.



	“Ja ou vriend,” lag John, “enigiets is moontlik. En die slim mense is ook nie altyd so slim as wat hulle wil voorgee nie!” 



	‘n Week later bereik hulle met groot moeite die Phaphuli, vernoem na die Phaphuli stam van die Vendas. Dit is ‘n asemrowend-mooi gebied met talle reuse ou wildevyebome. Hier vloei die Levuhu en die Limpopo riviere saam. Oorkant die Limpopo is die nuwe Britse kolonie wat so pas geproklameer is, en verder oos, oorkant die Lebombo berge lê die grens van Portugees Oos Afrika. 



	“Hier span ons eers weer uit vir ‘n paar dae,” kondig John aan.  



	Dawid is dadelik baie dankbaar. “Dit sal my kans gee om te kyk of ek nie ‘n olifant, of dalk twee in die hande kan kry nie. Die vloekstene is hier reg rondom ons, maar hulle kruip so weg dat g’n mens hulle kan sien nie.”



	Hulle maak kamp onder die skadu van ‘n paar reuse wildevyebome. Die rivieroewer is hier relatief oop, en maklik om die osse te laat suip. Daar is ook veilige skepplek en plek waar jy kan bad. Maar jy word gedurig beloer deur die slinkse oë van die ou groot krokodille, waarvan hier ‘n oorvloed is. En natuurlik is die alewige ou nors seekoeie ook daar. Maar met hierdie gediertes het die geselskap al leer saam leef. 



	Na aandete en Boekevat gaan haal Dawid sy groot jaggeweer uit. Hy het nog nooit die voorreg gehad om hierdie meneer te gebruik nie. Dit is ‘n swaarkaliber voorlaaier, en dit lyk kompleet soos ‘n opgeskote kanonnetjie. “Spesiaal ontwerp vir Olifante,” kondig Dawid trots aan. Die kragtige wapen word bekyk en bevoel en bewonder, en dan begin Dawid hom liefderyk skoonmaak en gereed kry vir sy eerste ontmoeting met die grootvoete. 



	Teen dagbreek sit Dawid in die saal, grootgeweer in die hand, en reg vir enige olifant. Hy voel ‘n verskriklike senuweekol op die krop van sy maag. Hierdie is immers gróót sake! Dis nie aldag dat ‘n man olifante jag nie! Alhoewel Dawid nog nooit in sy lewe ‘n Olifant geskiet het nie, weet hy presies waar om die doodskoot te plaas. Sy jagmaats met ondervinding van hierdie soort jag, het hom baie mooi geleer, en hy het fyn geluister. Die vraag is net, of hy hierdie kennis in die praktyk kan toepas?



	Dawid skud hom reg. Waarom dan nou staan en twyfel? Nee, hy is gereed vir sy eerste olifant! En daarmee gee hy die perd vrye teuels en begin soek vir spore van die Grootvoete. Dit neem ook nie eers baie lank om die eerste kraakvars tekens van die diere te kry nie. En skaars ‘n uur later stop hy in sy spore as hy ‘n oorverdowende gekraak hoor, soos ‘n boom se tak met brute krag afgebreek word. 



	Dawid besluit om sy perd net daar te los en te voet verder te gaan. Hy maak die perd se teuels aan ‘n boom vas, en begin suutjies sluip in die rigting van die lawaai.  Hy skat dat die Olifant sowat tweehonderd treë voor hom is. Hy is gelukkig om windaf te wees van die ou grote, want hierdie diere het glo ‘n ongelooflike reuksin. Pynlik stadig verminder Dawid die afstand tussen hom en die ou skurwevel. 



	En dan, as die Olifant deur ‘n oop kolletjie loop, sien Dawid hom vir die eeste keer, skaars vyftig treë voor hom. Dit is nog gans te ver om ‘n goeie skoot in te kry, en suutjies sluip Dawid al nader en nader, versigtig om nie op ‘n droë takkie te trap nie. Hy bewe van pure opwinding. Gaan hy die geweer stil genoeg kan hou met sulke bewende hande?



	En dan, onverwags troon die kolos reg voor Dawid op. Dawid skrik so groot, dat hy skaars die krag het om die geweer te lig. Bokkoors pak hom beet, en die geweer wil maar net nie mooi rig nie. “Waar is daardie doodskootkolletjie tog nou weer?” warrel dit deur sy verwarde verstand. “Dawid, ruk jouself reg!”



	Skielik is Dawid doodkalm. Nog voordat die ou kolos kan draai, vuur Dawid die skoot af. ‘n Oorverdowende slag. Sy ore suis onbedaarlik. Was die skoot goed genoeg? Hierdie was sy enigste kans. Sê nou net die koeël het nie reg getref nie?



	Stadig vou die ou bosreus se pote onder hom in. Dit was ‘n oombliklike doodskoot!



	Dawid se tande klap opmekaar as hy sy pyp aansteek. Hy bewonder die reuse dierasie, en die stel tande is asemrowend. “Dankie Here!” prewel hy. 



	As Dawid ‘n uur later die kamp binne ry, stoot hy sy bors uit van pure trots, en sy glimlag vertel die hele verhaal. Sy kanonskoot het nie ongehoord verby gegaan nie, en baie gou is ‘n paar manne van die Phaphuli stam daar. Hulle bied aan om die tande vir hom te gaan uitslag in ruil vir die vleis. Dawid stem dadelik in. Hierdie is beslis ‘n wen-wen resep!



	Die ander twee manne ry saam met Dawid as hy die Vendas gaan wys waar die ou grote sy laaste val geval het. John kan sy oë nie glo as hy die Olifantbul sien nie. So ‘n groot dier het hy nog nooit in sy dag des lewens aanskou nie. Die tande weeg maklik veertig kilogram elk. Wat ‘n wonderlike dier! Vir die eerste keer kry hy nou ook die kans om van naby met ‘n Olifant kennis te maak. Hy bevoel die skurwe vel en bewonder die slurp. En die pote! Daardie boomstompe waarop die dierasie loop moet maklik ses voet in omtrek wees!



	John kry groot ontsag vir hierdie ontsagwekkende kolos. Tog so jammer dat hy tot ‘n val moes kom…….







	Koors 



	“Sannie is gladnie lekker nie!” Jakobus is ‘n baie bekommerde man. Vir ‘n ruk lank kry sy nou al die koors aanvalle, maar dit het nou skielik laasnag ‘n draai vir die ergste gemaak. 



	Dina kom kyk of sy iets vir Sannie kan doen. Sy skrik as sy by die watent inloer. Sannie is ernstig siek. En wat haar verder bekommer, is dat die ou kleintjie lyk of sy nou óók hierdie ellendige koors-ding onder lede het. As daar tog net iets is wat ‘n mens kan doen!



	Nat doeke help darem om Sannie ‘n bietjie af te koel en effens gemakliker te maak. Maar dit is van korte duur, want teen laatmiddag begin Sannie yl. Sy is vuurwarm, maar sy bewe asof sy besig is om te verkluim. Boonop het sy ‘n verskriklike kopseer wat haar laat krul van pyn.



	Die aand is dit doodstil om die kampvuur. Niemand sê ‘n woord nie. Jakobus is die hele tyd by Sannie. Hy het nie meer raad nie. Boonop bly Minatjie die hele tyd kerm. Sy sit óók nou met ‘n hoë koors. Kort-kort staan Dina op om te gaan inloer by die Lotterings. Dinge lyk baie sleg. Sy kry so ‘n nare voorgevoel dat Sannie dit nie deur hierdie verskriklike nag gaan maak nie.



	In die vroeë oggendure roep Jakobus se verdrietige stem ten hemele. Sannie is nie meer nie!



	Dit was ‘n hartroerende en bitter droewige begrafnis. Jakobus het onbedaarlik gesnik by die graf onder die reuse ou koorsboom. Dis asof die boom die kleur van Sannie se gelaat weerspieël het, koorsgeel! Klein Minatjie het die hele tyd gehuil. Sy kon nie verstaan waarom sy nie haar mamma kon sien nie. Boonop was sy koorsig, vuurwarm. Die hele geselskap was in rou gedompel.



	“Ons moet van hierdie plek af wegkom!” Dawid se bekommerde gesig gloei in die flikkerende lig van die kampvuur. 



	John knik instemmend: “Ja, maar ons moet net eers vir Jakobus kans gee om behoorlik te kan afskeid neem.” 



	“Ons kan nie nou oppak terwyl klein Minatjie nog so siek is nie!” Dina se moeder-instink neem oor. Daarmee is die saak afgehandel.  



	Jakobus dwaal iewers in die donker rond. Sy hart is seer. Die finaliteit van die dood het nog nie heeltemaal by hom ingedring nie. Sannie moet daar iewers in die donker nag wees. Die gevaar van wilde diere in die nag, weg van die vuur af, dring nie tot hom deur nie. Dit is eers wanneer hy ‘n geritsel in die lang gras hoor, wat hy tot sy sinne geruk word. Oorhaastig en met bonsende hart, beur hy sy pad deur die bosse na die gloed van die vuur.



	“Waar was jy?” wil John nog vra, maar dan bedink hy hom, as Jakobus hom met ‘n somber gesig by die res om die vuur kom tuismaak. 

‘n Nuwe dag breek aan met die trompetgeskal van fisante. Gister se droefheid is vergete, wel, soort-van. Klein Minatjie lyk vanoggend sommer baie beter, en daar is weer nuwe hoop. John vat sy geweer en stap saam met die kinders af na die rivier toe om water te gaan haal vir die dag. Die seekoei giggel histeries wanneer hulle naby die poel kom, en die krokodil wys vir ‘n enkele oomblik sy skelm ogies, voordat hy die donker dieptes in verdwyn. Onder John se wakende oog maak die kinders die emmers vol en dan vat hulle weer die kronkelpaadjie tussen die woudreuse deur na die kamp toe.



	Intussen het Dawid en die touleiertjie ‘n vrag vuurmaakhout nadergesleep, en op die es op die kole prut die groot pot pap reeds gesellig.



	Die lewe gaan aan!

“Ek het laasnag amper niks geslaap nie!” Jakobus is bitter bekommerd. Skaars ‘n week gelede het hulle vir Sannie begrawe, en nou is dit Minatjie wat weer ‘n verskriklike terugslag gekry het. Die arme kind gloei van die koors. 



	Wanneer Dina by die watent inloer, skrik sy. Mina lyk presies net soos Sannie gelyk het die oggend voor haar dood! En dit het dan gelyk asof sy hééltemaal oor hierdie koors-ding is! Dina voel magteloos en totaal raadop. “As mens tóg maar net iets kon doen......” sug sy. Sy glimlag vir Jakobus – probeer hom moed gee. Maar sy wéét sommer al: alles is tevergeefs. Hierdie dogtertjie gaan dit nie maak nie!

‘n Tweede begrafnis binne een enkele week. Jakobus sit net daar, praat nie, huil nie, doen net mooi niks. Uitdrukkingloos. Nou het hy alles, álles verloor. Soos Job! “God het gegee, God het geneem!” Die enigste woorde wat oor sy lippe gekom het. Bitter woorde van ‘n verbitterde man. Dina kyk hom meëwarig aan waar hy op ‘n hopie sit, ineengeskrompel.

	Dis met groot kommer wat Dina aan klein Dinatjie se voorkop voel. Sy is vuurwarm! “Aag, dis sommer ‘n bietjie griep!” maak sy dit af. Die ander drie kinders het aldrie ‘n bietjie van ‘n koors.“John, ons moet nóú wegkom van hierdie vervloekte plek af! Dis daardie geel koorsbome wat besig is om almal siek te maak!” 



	“Ek stem Dinatjie! Kry solank alles bymekaar. Oormore met dagbreek vertrek ons.” 







	Oppak en Trek



	Steunend en krakend kom die waens in beweging. Dis nog pikdonker en die môrester blink helder. Hoe vinniger hulle kan wegkom van hierdie plek met sy sieklike geel bome, hoe beter! Dina se bitter verwyt gisteraand lê nog vlak in John se geheue: “Ek het julle gewaarsku oor daardie bome. Dis húlle, daardie geel bome wat die koors veroorsaak! Maar julle wou nie luister nie. En kyk nou net wat het ons daaraan!”



	“Komaan Bontlies! Jy het lui geraak né!” John laat weergalm sy sweep in die kraakvars oggendluggie. “Dina ís verkeerd. Dit is nié die koorsbome nie!” Hy voel gebelgd. Maar hy kan mos nie met sy vrou stry nie! 



	Knarsend en krakend beur die waens voort deur die digte doringveld. Stadig word dit lig, totdat die son naderhand hoog bo die bome uitstyg en met sy volle geweld op die groep neerbak.



	“Haaaaaaa nou! Hokaaaai!” Die osse het ‘n blaaskans nodig, en boonop is almal nou al rasend van die honger. ‘n Welkome oopte tussen die nimmereindigende doringbome is ‘n ideale plek om eers vir ‘n rukkie uit te span en kos te maak. Boonop lyk die kinders maar redelik vaal om die kiewe, en ‘n bietjie bene rek sal hulle goed doen. 



	“Hier is steeds baie olifante in die omgewing,” kondig Dawid aan. 



	“Ja,” knik die ander manne. Al die tekens is daar: mis, gebreekte bome, talle spore. Maar die ou woudreuse is nêrens te bespeur nie. 



	“Ek dink ons moenie té ver hiervandaan trek nie. Hier kan ons amper ‘n lewe maak uit ivoor.” 



	“Ja, ek dink ons moet so teen moremiddag se kant begin uitkyk vir ‘n goeie kampplek iewers langs die rivier. Solank daar net nie weer van daardie koorsbome is nie!” 



	“Ja,” knik die ander manne weer. More soek hulle kampplek. 

	Dawid peul uit die bosse op sy perd: “Ek het die perfekte plek gekry! Dis so ‘n uur se ry hier links op. Lekker groot, oop watergat met ‘n groot sandbank. Daar kan ons vir ‘n tyd lekker gaan staan.”Almal is opgewonde, almal buiten Dina. Sy sou graag nóg ‘n dag of twee verder van daardie aaklige koorsbome wou wees. Maar die manne het klaar hulle besluit geneem. Sy sal maar noodgedwonge daarby moet inval. Sy is net bekommerd oor die kinders. Hulle lyk maar nie te lekker nie.



	Die waens kom tot stilstand en almal moet kom help om ‘n pad oop te kap deur die digte oewerbos na die nuwe staning. Dit is harde werk en dit neem die beste deel van die dag voordat daar ‘n begaanbare weg oop is vir die waens om deur te gaan. Wanneer die son al begin water trek, beur die laaste span osse deur die opening. Dit is die perfekte kampplek. ‘n Rare opening tussen die woudreuse met slegs ‘n paar kleinerige boompies wat in die pad is.



	John stap saam met drie van die kinders af rivier toe om te gaan water haal vir die nag. Klein Sarah bly tuis want sy het alweer ‘n hoë koors. Hulle kap vinnig-vinnig ‘n voetpaadjie oop na waar Dawid beduie het. Wanneer die bos voor hulle oopmaak, staan hulle op ‘n breë sandbank. Hier is dit doodveilig om te kom water skep, en hier kan die osse ook met veiligheid kom suip. More sal hulle ‘n behoorlike paadjie kom oopkap. Maar vir nou moet hulle haastig skep, want dit raak al sterk skemer. Mens weet nooit watter ongediertes in hierdie ruie bosse op jou wag nie!



	Wanneer die nag sy donker kombers oor die kamp gooi, stap John en die kinders in met die water. Die vuur is al aan die gang en dit woel en werskaf om aandete voor te berei. Dina is in twee geskeur. Een helfte van haar is by die kosmaak en die ander by Sarah’tjie. Gelukkig is die Danatjie nou terug. Sy kan aangaan met die kos terwyl sy ál haar aandag aan haar siek dogtertjie kan gee.



	Wanneer alles heelwat later rustig raak, hou Dawid skielik sy hand in die lug. Stilte sak toe. Dan hoor hulle hom: die sagte rasper-brul van die tier! En hy is sommer hier naby! Vir ‘n volle halfuur brul hy aan en af terwyl hy feitlik reg rondom die kamp sluip. Dan is sy stem stil. 



	“Waar is hy nou, Pappa?” 



	Die antwoord kom nie lank na haar vraag nie. ‘n Entjie af in die rivier bars daar skielik ‘n verskriklike kabaal los. Dit “bôgom!” en gil en skree histeries.



	“Tier het onder die bobbejaantrop se boom deurgeloop!” verduidelik John. “Maar nou is dit ook kooityd vir ons eie bobbejaantroppie!” Skielik is daar ‘n groot verligting in die kamp en almal begin kooi se kant toe staan. Dit was ‘n harde dag! 







	Grootvoete



	“Ek het hulle gekry! Sommer ou groot knewels!” Dawid kom op sy perd by die kamp ingery. Hy is donkeroggend al weg om te gaan soek vir enige tekens van die ou grootvoete. “So ‘n uur se ry reg suid het ek ‘n klein troppie ou bulle gesien. Móói tande!” 



	“Hulle sal sékerlik nie te ver weg beweeg nie, ou swaer. Kom ons kry alles gereed dan ry ons moreoggend baie vroeg en loop soek hulle.” 



	Dawid wou sommer dadelik ry, maar John is seker maar reg. Dalk maak hulle net vir hulleself moeilikheid as hulle nou sou ry. “Ja, goed dan, swaer.” Boonop kom hy nou skielik agter hoe honger hy is van die hele oggend se perdry deur die digte veld.



	Na middagete spandeer die drie manne al hulle tyd om alles gereed te kry vir môre se groot olifantjag. Gewere word ékstra skoongemaak, koeëls gladgeskuur en kruit nagegaan. Daar mag niks skeefloop nie, want één misstappie kan jou bokveld toe stuur!



	Kort na Boekevat die aand is almal kooi toe. ‘n Man moet behóórlik uitgerus wees as jy olifante gaan jag!

	Dit gaan maar sukkel-sukkel tussen die doringbome deur. “Eina Bl@#$%&m!” swets John as ‘n skerp doringtak hom geniepsig deur die gesig piets dat die bloed loop.“John, jou tong!” wil Jakobus hom nog vermaan, maar dan gryp ‘n Blinkblaar Wag-’n-bietjie se venynige haakdorinkies hom aan die oor en hy uiter ‘n woord, nog erger as dié van John. Die manne bars uit van die lag. Ja, dalk was dit dom om so vroeg al te wou ry. Hierdie bosse moet jy in daglig kan sien om ongeskonde deur te kan ry! 



	Genadiglik begin die dag breek en die pas kan vinniger begin raak sonder verdere ernstige ongevalle.



	Skielik ruk John sy perd tot stilstand: “Het julle dit gehoor?”



	“Nee John, wat was dit?” 



	“Dit het geklink na ‘n groot tak wat breek!” 



	Dan hoor almal dit. Onmiskenbaar ‘n ou grootvoet wat die sagte blaartjies soek in die onbereikbare takke. Seker nie meer as drie of vierhonderd treë weg nie.



	Versigtig ry die manne al op die geluid af. Stadig, suutjies om nie die ou woudreus snuf in die neus te gee nie. Gelukkig is die geringe ou luggie wat trek reg van voor. ‘n Honderd treë van die olifant af, los hulle die perde agter en sluip in enkelgelid te voet deur die digte doringveld, Dawid voor en Jakobus vorm die agterhoede. Hulle maak dóódseker om nie op droë takkies te trap nie. Enige geluid kan hulle jag bederf.



	Skielik steek Dawid viervoet vas. Almal hou asem op. Skaar twintig treë voor hulle staan die ou kolos. Dawid kry die voorreg om die doodskoot te plant. Stadig lig hy die swaarkaliber geweer op. Sy vinger bewe op die sneller. Hy haal ‘n slag diep asem. Dan druk hy die sneller saggies.



	‘n Oorverdowende skoot dawer deur die bosse en weergalm in die klipkoppies. Sonder ‘n geluid sak die oue van dae neer. Morsdood! 



	Die manne storm nader, oorstelp van vreugde. Dit was ‘n baie ou bul en sy ivoor is manjefiek. “Ek gaan gou die perde haal,” bied Jakobus aan. Wanneer hy terugkom, sit die ander twee rustig op die logge ou dier, besig om ‘n pypie te rook. Gelukkig is dit nog vroeg, so hulle kan rustig die tande uitslag. 



	Terwyl hulle nog hulle volgende stap sit en bepeins, daag daar ‘n paar manne op van nêrens af. “Hoe het hulle ons so gou opgespoor?” wonder John hardop.



	“Klank trek ver ou maat!” lag Jakobus. Dit is só goed om hom weer ‘n slag te hoor lag! Hy het maar deur ‘n moeilike tyd gegaan. 



	Baie gou word daar ‘n ooreenkoms gesluit. Die Vendas sal die tande uitslag en dit by die kamp besorg. In ruil daarvoor kry hulle hierdie kolossale homp vleis. John sluit nog ‘n voorwaarde in op die ingewing van die oomblik: Die vier voete! Hy hou die olifant se vier voete, want hy het iewers gehoor dat dit ‘n smaaklike dis kan maak.



	Die Vendas is tevrede, en minute later is die eerste tand al klaar uitgeslag, al singende.



	[image: ]


 



	Dina is nie baie ingenome toe sy die vier reuse pote sien nie. “Hoe maak mens die goed gaar? Hulle gaan so taai soos die duiwel wees!”Maar éintlik het Dina baie groter bekommernisse. Klein Sarah’tjie word niks beter nie. Inteendeel, haar toestand vererger. Partykeer word die koors so erg dat sy stuiptrekkings kry! “Wat gaan ons doen, John?”



	Daardie aand nog begin klein Sarah se koors breek en die volgende oggend is sy byna al weer haar ou huppelende self!



	Die lewe gaan egter aan, en vir die volgende paar weke skiet die manne ‘n dosyn olifante vir hulle kosbare ivoor!







	Oor die Berge



	In die verte het John nou al ‘n paar keer die eindelose bergreeks gesien. Dáárdie berge moet hulle die een of ander tyd oor, en hy het al gehoor dat dit géén maklike takie is nie.



	Nou het die tyd aangebreek. Die vier kinders het nou kort-kort koors, en Dina het al gedreig dat sy alléén die tog met die kinders gaan aanpak as hy nie baie gou plan maak nie. Sy wil nie óók ‘n kind aan die dood afstaan nie!



	Teen dagbreek staan die osse klaar ingespan, gereed om verder te trek. Uiteindelik klap die sweep en die waens kom al kreunend en steunend in beweging, rigting: Lebomboberge.



	Die geselskap draai weg van die Levuhurivier af om die tog ‘n bietjie makliker te probeer maak, maar dit help nie veel nie. Die waens trek bitter swaar oor rowwe terrein, en hoe nader hulle aan die berge kom, hoe moeiliker raak dit. Met groot kommer in die harte sien hulle hoe die steil berge al nader en nader kruip. En hoe nader hulle kom, hoe hoër word die kruin wat hulle moet oor.



	Wat sou die geselskap tog gedoen het sonder Dawid? Hy besluit om vooruit te ry en ‘n pad oor die verskriklike berg te gaan soek. As Dawid laatmiddag aangegalop kom, wéét almal sommer: Dawid het ‘n pad gekry. Nie ‘n maklike een nie, maar darem ‘n begaanbare pad.



	Drie dae lank worstel hulle om voetjie-vir-voetjie oor die afgryslike versperring te kom. Saans span hulle uit teen ‘n skuinste waar jy skaars kan loop, wat nog van lêplek kry.



	Uiteindelik is hulle op die kruin. Voor hulle sien hulle die oneindige vlaktes van Portugees Oos Afrika, uitgestrek so ver as die oog kan sien. Nêrens is daar eers ‘n ou sweempie van ‘n bultjie nie! Maar tussen hulle en die vlakte kronkel daar ‘n reuse rivier wat hulle eers moet oorsteek, die Limpopo. Gelukkig is dit darem nog winter en die rivier het nie baie water nie. Nogtans is dit géén geringe taak om daar te oor nie, want dit is omsoom met ruie oewerwoud en uitgestrekte sandbanke waardeur ‘n ossewa bitter moeilik gaan kom.



	Die aftog aan die ander kant van die Lebombo is dalk baie vinniger as die op-tog. Maar makliker is dit beslis nie. Die manne moet rem met toue vir al wat hulle werd is om te keer dat die waens nie weghol of dalk omslaan nie. Gelukkig kon hulle darem ‘n paar Vendas huur om te help, anders sou hulle dit nooit as te nimmer gemaak het oor hierdie berg nie.



	Dit is Saterdagmiddag as hulle onder by die Limpopo kom. More is Sondag, dan trek mens mos nie. Daar word kamp gemaak en die manne besluit dat dit dalk nie ‘n slegte idee  sou wees om vir ‘n dag of twee-drie hier oor te staan nie. Die osse is uitgeput en hulle het ‘n bietjie rus nodig. Gelukkig kom hulle sonder veel moeite tot redelik naby aan die rivier. Agter hulle troon die manjefieke Lebomboberg in al sy glorie.

	Dawid beur sy weg oop deur die oewerbos, geweer oor die skouer. Oudergewoonte het hy dit sy plig gemaak om te gaan soek vir ‘n skepplek en plek waar die osse kan suip. As hy die laaste digte riete wegskuif, skrik hy hom asvaal. Die rotsplaat voor hom begin skielik lewe soos tientalle krokodille skarrel om weg te kom water toe. “Hier sal ons in ons pasoppens moet wees!”



	Gelukkig merk hy ‘n entjie rivier af ‘n lekker wye sandbank. Daar sal dit beslis veiliger wees! Dawid beur sy pad oop deur die digte riete tot by die sandbank. Hierdie is ‘n gewilde suipplek, sien hy sommer dadelik. Daar is ‘n hele paar wildspaadjies wat afloop na die spierwit sandkol. En die sand is voosgetrap deur duisende spore, groot en klein. Hy probeer vasstel watter soort diere almal hier kom suip, maar daar lê so baie spore oormekaar dat dit byna ‘n onbegonne taak is. Een wat hy egter sommer dadelik herken is die seekoeispore wat verdwyn in ‘n breë voetpad deur die oewerwoud. Hy kry sommer koue rillings langs sy ruggraat af. Hy wil hom beslis nie vasloop in een van hierdie ou vetties nie!



	Dawid kan ook nie die duidelike vars leeuspore miskyk nie. “Ons sal snags maar die vure hoog moet laat brand,” besluit hy. Hy tuur rivier af. Daar wag ‘n moeilike taak op hom die volgende paar dae. Hy sal ‘n drif moet soek waar die waens deur hierdie rivier kan kom sonder dat hulle in die sand vasval. Dit gaan van hom verg om telkemale die digte rietbos te trotseer. En die groot gevaar is dat daar omgesukkelde buffelbulle in die riete kan skuil. Dit kan doodsake beteken as jy jou trompop teen een van daardie ongemanierde menere vasloop!



	Die paadjie terug kamp toe is baie makliker danksy die wildspaadjies. Hy vermy liewer die “hoofweg” van die seekoei. Vir hóm het Dawid sommer hope respek.



	Dawid is nét betyds terug in die kamp waar die heerlike geure van Dina se smaaklike ontbyt hom inwag. Skielik is hy sommer báááie honger!







	Oor die Magtige Limpopo



	Die tyd het aangebreek om die laaste skof van hulle trek na Sofala aan te pak. Vroegdag staan die waens gereed en gelaai en die osse word ingespan vir die moeilike trek oor die rivier.



	Dawid ry vooruit om die pad te wys na die drif. Hy het gister alreeds ‘n pad oopgekap na waar die rivier oor ‘n plat klipbank vloei. Daar is egter nog baie werk wat wag voor die waens kan deur, want die oorkantste bank is loodreg weggekalwe deur honderde jare se vloede. Daar sal die manne eers ‘n pad moet uitgrawe. Gelukkig is die grond darem nie te hard en klipperig nie, dus hoort dit seker nie meer as ‘n dag te neem nie.



	Op die Limpopo se wal word daar halt geroep. Die osse word uitgespan en die manne spring aan die werk om ‘n pad te maak teen die oorkantste wal uit. Daar is ook ‘n paar baie groot rotse op die klipbank wat weggerol moet word vir die waens. Dis rugbreekwerk!



	Teen sononder is die taak afgehandel en die manne val stokflou langs die vuur neer. Die pad is gans te steil vir ‘n span osse om ‘n wa op te trek, maar ‘n Boer kan mos ‘n plan maak, of hoe? Hulle beplan om die waens een-vir-een deur te vat moreoggend. Hulle sal vier spanne osse agtermekaar inspan. Dit behoort ‘n volgelaaide wa teen die steilte op te trek. Om nou eers alles af te pak, gaan te veel werk wees!

	Vroegoggend staan die eerste wa op die klipbank in die middel van die magtige Limpopo. Voor die wa staan ‘n lang ry van vier spanne osse ongeduldig en rondtrippel. ‘n Reuse krokodil lê die spulletjie nuuskierig en dophou vanuit die stil poel bokant die drif, slegs sy neus en twee skelm ogies sigbaar bo die blink wateroppervlak. “Manne, hier sal ons vandag almal skouer aan die wiel moet sit om hierdie wa bo te kry!” John maak seker dat alles vas is wat vas moet wees. Dan gee hy die teken vir die touleiertjie.



	Die osse beur! Die osse steun! Die disselboom kraak luidrugtig! Die touleiertjie skreeu sy longe uit: “Witlieeees! Bontrôôôôôôôk! Voormááááááán! Trêêêêêêêêk!” Die sweep klap soos ‘n bliksemslag en die wa vat al knarsend die steil rooi wal. Agter elke wiel beur en sweet en kreun ‘n man. Die kinders hou asem op. Dit voel soos ‘n ewigheid as die wa duimpie-vir-duimpie teen die wal opsukkel, op, op, op. Dan uiteindelik gee alles skiet as die wa die kruin bereik. Daar gaan ‘n juigkreet op as die wa op die gelykte bo tot stilstand kom.



	Wanneer almal hulle asem teruggekry het, word die osse uitgespan en teruggelei oor die rivier om die volgende wa te gaan haal. Dan is dit van vooraf aan weer presies dieselfde totdat almal uiteindelik donkeraand op die oorkantste wal staan. Almal is doodmoeg, totaal uitgeput. Maar tevrede!



	Moreoggend vroeg-vroeg gaan hulle die Portugees Oos Afrika vlaktes aandurf!







	Eindelose Vlaktes



	Oorkant die Limpopo begin die wêreld baie gou drasties verander. Harde, klipperige grond begin plek maak vir fyn amper-wit sanderige grond wat al minder en minder klipperig is, totdat die klippe binne een enkele dag se reis totaal verdwyn. Die osse begin al swaarder en swaarder trek want die waens se ysterwiele sak weg in die sagte wit sand. Die veld verander ook drasties, en die alewige Mopanieboompies wat die wêreld anderkant die Lebomboberge so vervuil het, het nou totaal verdwyn. Sekelbos en Soetdoring het nou hier oorgeneem.



	En dis plat! Nie ‘n heuweltjie in sig nie!



	Uur na uur, dag na dag swoeg die waens voort deur die alewige sand wat jou vasgryp. John het baie gou agtergekom dat daar een groot geheim is in hierdie wêreld: jy moet áánhou beweeg! As jy eers gaan staan, sít jy! So, die osse moet momentum behou en aanhou loop sonder om te stop. Dis moeisame werk!



	En dis warm!



	‘n Drukkende hitte sak oor die geselskap toe, al is dit nog ver van somer af. Soms raak die hitte ondraaglik. En die vlieë maak jou mal! Waar al die miljoene vlieë uitbroei weet nugter alleen! 



	“John, kom kyk bietjie hier,” roep Jakobus hom een dag na die osse toe. Daar sit ‘n paar snaakse groot vlieë op een van die osse, en dit lyk kompleet of hulle sy bloed uitsuig. Maar dis nie die gewone verpestelike steekvlieë wat almal ken nie. Hierdie goed lyk anders. Daar is iets boos aan hulle. Die eienaardige is dat wanneer die vlieg sit, vou sy twee vlerkies netjies oormekaar op sy agterlyf sodat dit lyk asof hy net een enkele vlerk het. 



	“Tsetsevlieë,” kom hulle tot die slotsom. Dis bitter slegte nuus! 



	“Dalk is dit net ‘n paar verdwaaldes,” probeer John die gevaar afmaak. Hy het sélf nog nie met hierdie verpestings kennis gemaak nie, maar hy het al van die transportryers gehoor watter soort skade hulle kan aanrig. 



	Hoe verder hulle egter trek, hoe meer dikwels sien hulle die Tsetsevlieë op die osse. Die ergste is dat daar absoluut niks is wat hulle daaromtrent kan doen nie. Hier is nou géén omdraaikans nie. Hulle moet voort, vorentoe, noordoos na Sofala. As hulle maar net eers dáár kan kom!



	Dag na dag ploeter en swoeg hulle voort in die brandende son met osse wat al stadiger en stadiger voortbeur.



	Dan gebeur die onvermydelike een laat middag. Een van die osse begin slinger-slinger en dan sak hy inmekaar in die tuig. Die hele spulletjie word tot stilstand gedwing. John voel hoedat dit yskoud word in hom, ten spyte van die ondraaglike hitte. Haastig word die os se stroppe losgemaak voordat hy die ander osse ook omtrek. Skaars is die os bevry, of hy skop styf, morsdood. 



	"Span uit!" gee John die bevel. "Die osse is gedaan!" Hy is 'n baie bekommerde man, want die ander osse se kondisie lyk ook glad nie so waffers nie. Dis die verpestelike tsetsevlieë wat nou hulle tol begin eis. Die dooie os word 'n entjie van die kamp af weggesleep en dan begrawe. Hulle wil nie nog roofdiere ook lok nie! 



	Terwyl die gat gegrawe word vir die os, staan Dawid Fourie met groot kommer en toekyk. Hy het nog nie 'n woord gerep oor sy eie toestand nie. Maar hy kan duidelik voel hoedat die malaria besig is om aan sy liggaam te vreet. Hy kan sien hoe die moraal van die geselskap besig is om al stroewer en stroewer te raak, en hy voel dit sy plig om almal op te beur. Dus bly hy maar liewer tjoepstil oor sy eie probleem. 



	Wanneer dit by inspan die volgende oggend kom, besluit John om eerder 'n dag of wat oor te staan om die osse 'n blaaskansie te gee. Hulle is in 'n baie swak kondisie, ten spyte van die goeie weiding. 



	Twee dae later besluit die manne dat dit 'n hopelose situasie is. Die osse raak nie beter nie. Dus is daar net een uitweg: inspan en verder trek. Hulle sal maar moet kyk hoe ver hulle kan kom. Hulle is nou nie meer so ver van die Save af nie. Daar kan hulle weer vir 'n paar dae oorstaan. 



	Jakobus het die afgelope ruk al stiller en stiller geraak. Saans om die vuur sit hy net woordeloos voor hom en uitstaar. Met groot kommer sit Dina hom en aankyk. Verbeel sy haar, of het daar ‘n blink traan in sy ruie baard in verdwyn? Sy is te bang om hom uit te vra oor wat pla, want sy wéét dat dit die verskriklike verlange is na sy gesin wat so ontydig van hom weggeruk is.



	Haar blik verskuif na Dawid. Liewe boetie Dawid wat altyd so opgeruimd en vrolik is, selfs in die moeilikste omstandighede. Maar sy sien dwarsdeur sy masker. Agter daardie borrelende blydskap sien sy diep kommer. Waarom? Wat pla vir Dawid? ‘n Koue rilling gaan langs haar ruggraat af. “Gaan ons dit ooit maak tot by Sofala?” wonder sy. “En as ons daar kom, wat dan? Wat gaan ons daar maak?”



	Dina skud die nagmerriegedagtes van haar af. “Ek gaan slaap!” kondig sy aan. “Julle manne kan nog maar sit as julle wil.”



	“Ek kom, Liefling!” John spring dadelik op, maar die ander twee bly nog sit, elkeen vasgevang in sy eie donker gemoed. 







	Tragedie by die Save



	“Dawid! Dawid!” Sussie Dina se diep bekommerde stem dring tot hom deur. Dit voel asof ‘n olifant op hom gesit het! Sy benewelde verstand wil net eenvoudig nie sin maak van wat hier om hom aangaan nie. Hy probeer sy oë oopmaak, maar dan skiet die aller-verskriklikste hoofpyn deur sy kop. 



	“Malaria!” prewel Jakobus. Hy snik dit amper uit: “daardie vervloekte malaria is besig om nóg ‘n slagoffer te eis!” Daarmee draai hy om en stap veld in, waarheen weet hy self nie. Net weg van hierdie verskrikking af! 



	“Ons kan nie nou stop nie. Net nog ‘n dag of twee, dan is ons by die Save. Ek is bang as ons langer hier oorstaan, gaan die osse dit nie maak nie.” John is vasberade om in te span en verder te trek. 



	“Ja goed, maar dan laai ons vir Dawid op die wa. Ek sal hom versorg.” Dina is diep bekommerd oor haar broer. Nou begin sy besef wat hy vir hulle probeer wegsteek het. Hoe lank loop hy al so met sy malaria en worstel? 



	Hulle kry na ‘n lang soektog vir Jakobus waar hy inmekaar op ‘n miershoop sit en snik. Hy het by breekpunt gekom. “Kom my ou vriend, ons is klaar ingespan. Ons moet trek!” Jakobus staan onwillig op, ruk hom reg en stap dan met geboë skouers saam met John na waar die waens gereed staan om te vertrek. Die osse staan lusteloos en kragloos in die jukke en dit kos gróót moeite om hulle aan die beweeg te kry.



	Dina sit met ‘n nat lap by haar ylende broer. Soms skree hy soos ‘n waansinnige, ander kere weer huil hy soos ‘n baba. En dan kom die verskriklikste woorde oor sy lippe. “Toemaar Boetie, alles sal regkom!” troos sy hom. Sy gesig gloei soos ‘n hardekool stomp in die vuur. Dan skielik weer begin hy te bibber van die koue ten spyte van die versengende hitte.



	Uitspantyd die aand, moet die meisiekinders spring om Ma se pligte oor te neem. Sy bly by Dawid. Hy mag nie nou sterf nie! Dawid is die een wat die geselskap aan die lewe hou met sy humor en vrolikheid. As hy sterf…… Sy skud die gedagte uit haar kop uit.



	Die hele lang nag deur sit Dina met swaar oë by Dawid. Sy weier om haar taak aan iemand anders oor te gee. Uiteindelik begin haar liefdevolle versorging vrugte afwerp, en in die vroeë oggendure begin die koors breek. Van pure uitputting raak Dina nét daar langs haar broer aan die slaap.



	Dina skrik wakker wanneer dit al begin lig word. Sy vlieg vervaard op en kyk of Dawid nog lewe. Hoe kon sy haar plig so versuim het! Dawid lê haar en dophou met ‘n glimlag op sy gesig en ‘n vonkel in sy oog: “Hoe lyk dit met ‘n lekker ou bekertjie Boeretroos, sussie?” Dawid is terug!



	Buite is dit egter ‘n baie bekommerde John en Jakobus wat sake probeer opsom. Deur die nag het nog vier osse gevrek. Wat gaan hulle maak? Die osse is alreeds so swak. Sonder hierdie vier sal hulle nóóit die waens getrek kry nie! Met swaar gemoed wik en weeg hulle alkante toe. Daar is maar net één uitweg: een van die waens sal moet agterbly, en die orige osse sal verdeel moet word tussen die ander waens. Jakobus bied aan dat sy wa agterbly. Meeste van die vrag moet maar op die wa bly. Slegs die héél belangrikste word oorgelaai op die ander waens. Hulle sal wél die een of ander tyd terugkom en die wa kom haal.



	Die laaste trek na die Save word met swaar gemoed aangepak. Dawid voel soveel beter dat hy besluit om die tog verder op sy perd aan te pak. Al Dina se soebat en smeek en dreig, help net mooi niks! Hy is hardkoppig en vasberade!



	Uiteindelik, wanneer die son alreeds laag oor die doringboompies hang, bereik die geselskap die groot Save rivier. Dit is met gemengde gevoelens wat hulle daar aankom, want hulle is bly om nóg ‘n mylpaal te bereik, maar aan die ander kant is daar groot kommer in hulle harte, want dit beteken nóg ‘n moeilike rivier om oor te steek, en dit met ‘n span osse wat nie meer kan nie. Die tsetsevlieë begin nou hulle tol behóórlik eis.



	In pikdonker maak hulle kamp op die rivierwal. Die manne besluit om maar hier oor te staan vir ‘n paar dae en te kyk of die osse nie bietjie krag kan opbou nie. Dawid lyk maar baie bleek om die kiewe en die manne stuur hom kooi toe. Hulle sal regkom sonder hom. “Ek weet nie hoe hy dit vandag die hele dag uitgehou het in sy toestand nie!”



	“Ja John, as dit ek was, het ek net dáár op die wa bly lê en doodgegaan. Dawid is ‘n wonderlike mens. Sonder hom is ons geselskap gedoem!” 



	Die volgende oggend word daar eers behoorlik kamp gemaak. Dawid is oudergewoonte met eerste lig af rivier toe om ‘n opname te gaan maak van die situasie. Hy kry ‘n veilige skepplek en suipplek vir die osse. Met groot kommer merk hy ook sommer dadelik dat hierdie rivier vervuil is van die krokodille. Hier sal hulle ékstra versigtig moet wees. Nadat hy die kinders na die skepplek vergesel het, ry hy myle met die rivier op en af om ‘n deurgangplek te soek. Uiteindelik, na ‘n uitmergelende soektog spoor hy ‘n drif op wat sal werk.



	Wanneer hy teen middagete by die kamp kom, sien hy sommer dadelik dat alles nie pluis is nie. “Daar het weer van die osse gevrek,” deel John hom mee. Baie gou besef hulle dat die osse nie moeg is nie, hulle is siek!



	“Ek dink ons moet ons uitspan hier dalk eerder kortknip en oor die rivier kom voordat dit te laat is. Ek het ‘n drif opgespoor ‘n ent rivier af.” 



	Die volgende oggend span die moedelose geselskap maar weer in en vertrek na die drif. Hier word ál die osse voor een wa ingespan. Weereens is dit nie die rivier wat te moeilik is nie, maar die wal anderkant. Die osse beur en bulk en kreun onder luide sweepgeklap om die eerste wa teen die wal op te sukkel.



	Teen die tyd dat hy bo is, begin dit al sterk skemer raak. Jakobus merk dat die osse nou gedaan is. Hulle sal maar kamp maak vir die nag en more vroeg die ander waens deursleep.



	Dit is Jakobus wat weer woordeloos, kop-onderstebo by die vuur sit en lusteloos aan sy kos peusel. Dina gaan sit langs hom en sit haar arm om sy skouers. “Is dit alles ooit die moeite werd, Dina?” snik hy, terwyl die trane skaamteloos in die welige baard inrol. “Ons gaan almal hier omkom! My vrou is klaar weg. My dogter is weg. Wie is volgende? Die osse gaan dit beslis nie maak nie! Op hierdie vervloekte, verlate vlakte gaan ons een na die ander doodgaan Dina! Ek het klaar moed opgegee!”



	Dina voel bitter jammer vir haar vriend. Maar nou is juis die tyd om sterk te wees, anders gaan hulle almal hier sterf! “Ons gáán dit maak, Jakobus!  Ons gáán dit maak! Jy sal sien!”



	Nóg osse vrek deur die nag. Die harde trek deur die rivier was vir hulle te veel. Die volgende oggend word die tweede wa ingespan en met groot moeite deurgetrek. Dit was al pikdonker toe die derde wa uiteindelik anderkant is. Maar dit alles eis ‘n groot tol, want een-vir-een sak die uitgeputte osse neer en vrek. Teen die volgende oggend moet die verslae geselskap kyk na die afgryslike slagting. Een enkele os staan nog en wieg op sy wankelende pote. Die res is almal dood.



	“Wat gaan ons nou doen?” John gaan sit sommer plat op die grond van moedeloosheid. 



	“Ons gaan te voet verder tot by Sofala!” Skielik is Dina die sterk een. “Ons kan eendag weer terugkom vir ons waens. Nou is dit oorlewing, John. Kom, daar is nie tyd om te mors nie! Ons vat net die nodigste en dan stap ons verder. Omdraai is nou totaal buite die kwessie, en ek gaan beslis ook nie hier op ‘n hopie sit en doodgaan nie!” 



	Skielik is dit weer die immer-uitbundige Dawid wat die geselskap vrolik opbeur. “Kom, kom, Sofala gaan nie vir ons wag nie! Hoe langer ons wag, hoe meer van die pragtige stad se pret word vermors!”



	“Moenie vir jou stuitig hou nie, Boetie!” Dina is gemaak-kwaad. Dan begin sy goed wat noodsaak is vir oorlewing bymekaarmaak en uitdeel aan elkeen. Binne ‘n uur val die geselskap in die pad. Die perde is gelaai met al die swaar items en die manne slaan voet saam met Dina en die kinders. Hier kan niemand nou voorgetrek word nie. Daar wag ‘n lang en uitmergelende tog op almal. 



	Uur-na-uur beur die geselskap voort in die versengende hitte. Elke twee uur stop hulle eers vir ‘n blaaskans en om ‘n bietjie water te drink. Met groot kommer merk Dina dat Dawid gladnie homself is nie. Hy probeer voorgee dat hy steeds sy gemoedelike ou self is, maar die malaria is alweer besig om sy tol te eis.



	Die eerste aand se kamp is maar ‘n droewige een met slegs die héél basiese. Dawid val sommer vroeg al nét daar om en slaap ‘n rustelose slaap. Dina se kommer verdiep. Dit lyk gladnie goed nie!



	Die volgende oggend kan Dawid skaars staan. Onder gróót protes word hy op sy perd gehelp. Hy kan beslis nie verder stap nie! Kort voor die middagete breek, gee Dina ‘n gil. Almal kyk om, net betyds om te sien hoe Dawid bewusteloos van die perd aftuimel. Hy word haastig na ‘n koelteboom gesleep en Dina is dadelik by met ‘n nat lappie. Die verskriklike koors van ‘n week gelede het hom alweer in sy greep. Hierdie slag wonder Dina of haar broer dit ooit gaan maak.



	Daar word kamp gemaak en Dina is elke oomblik by haar broer om dit vir hom so gemaklik moontlik te maak. Regdeur die nag spook Dawid met die verskriklikste drogbeelde wat die uitmergelende koors hom besorg.



	Daardie oggend, kort voor dagbreek is dit verby. Onder dieselfde koelteboom het hulle hom begrawe om daar sy laaste rus in te gaan. Dina was buite haarself van droefheid. Jakobus het weereens sommer doelloos die veld ingestap. Depressie het nou die oorhand in sy lewe gekry.



	Saam besluit die groep dat hulle nog maar hierdie dag daar sal oorbly. More kan hulle weer verder stap. Die vier kinders lyk hoeka so vaal en uitgeput. Jakobus loop heeldag net doelloos rond in sirkels om die kamp. Dina se droefheid oor haar broer maak plek vir kommer oor Jakobus. “Ek hoop nie hy vang iets onbesonne aan nie,” laat glip sy dit teenoor John.



	Daardie aand by die vuur, staan Jakobus skielik op. “Ek kan nie meer nie!” Dina se hart klop in haar keel. Wat gaan hy doen?



	“Ek het vandag lank gedink hieroor. Daar is vir my absoluut géén sin in om aan te gaan Sofala toe nie.” ‘n Doodse stilte hang oor die groep terwyl hulle Jakobus aangaap. “Julle kan aangaan, Sofala is nie meer so ver nie. Maar ek het besluit om om te draai.” 



	“Wat gaan jy doen, Jakobus?” 



	“Ek gaan terug na die waens toe. Ek wil my prospekteergereedskap gaan kry, en dan gaan ek kyk waar ek prospekteerwerk kan doen. Ek het hoeka ‘n paar baie belowende plekke gesien op pad hierheen.” 



	“Maar Jakobus, jy kan mos nie so alleen in die veld oorleef nie?” 



	“Moenie oor my bekommer nie.” Jakobus lyk asof ‘n reuse las van sy skouers afgeval het. Hy is sommer meer gemoedelik. “Ek het dit al gedoen. Ek het genoeg ammunisie om my lank aan die lewe te hou, en ek wou dit in elkgeval al lankal gedoen het. Ek het nou vrede gemaak met my omstandighede. More oggend gaan ek terug. Ek het klaar besluit.” 



	Die volgende oggend moet Dina-hulle vir Jakobus Lottering vaarwel toeroep. Sal hulle hom óóit weer sien? Van die hele geselskap wat destyds uit Schoemansdal is, is dit nog net John en Dina en hulle vier kinders wat oorgebly het om die laaste moeilike skof na Sofala aan te durf.







	Sofala 



	Die datum is die agste November 1859, beslis ‘n datum om te onthou. John se mond hang onbeskaamd oop as hulle deur die straatjies van Sofala stap. Dit voel kompleet vir hom asof hulle terug is in die oudste dele van Engeland. Nee, eerder Portugal. Dan is al die stories wat hy gehoor het oor hierdie plek dalk tóg waar!



	Die afgelope week se stap oor die Portugees Oos Afrika vlaktes, was sonder enige besonderse insident. Buiten miskien die spoegkobra! Dit was so ampertjies-ampertjies of daar was gróót probleme toe hulle onverwags op die gedierte afkom. Was dit nie dat klein Sarah’tjie so groot geskrik het dat sy geval het nie, het die kobra haar in die oë gespoeg. Gelukkig was dit mis. Hy het haar van die slang af weggepluk en hy kon betyds van die ondier ontslae raak voordat hy groot skade kon berokken.



	John sal nooit die gesig vergeet toe hulle vir die eerste keer die reuse meer sien nie. Eintlik is dit nie ‘n meer nie maar deel van die riviermonding, wat ook dien as die hawe van Sofala. Dis water so ver as wat die oog kan sien, en oral is daar dhows met hulle enkel wit seile wat op die spieëlgladde water rondvaar om vis te vang of om handel te dryf. Die dorpie het verval in die vergetelheid van die tyd. Die geboue is ‘n vermenging van Oosterse en Portugese style, alles honderde jare oud. 



	Hierdie is beslis die héél oudste dorp in Suider Afrika, selfs baie, baie ouer as Kaapstad. Daar is selfs gerugte dat dit in Koning Salomo se tyd al bestaan het en dat dit die hawe van die Koningin van Skeba se koninkryk was. Dit wil amper so lyk! As dit die geval is, is dit dalk selfs ouer as enige dorp of stad in Engeland!



	Wie sou nou in die ongerepte wildernis van Afrika só ‘n juweel verwag?



	Dina en die vier kinders is borrelend van opgewondenheid as hulle uitgelate deur die strate huppel en uitgelate lag en skerts. Vir hulle is dit die einde van ‘n groot nagmerrie. Of is dit werklik? Wat sou die toekoms vir hulle inhou? Gaan hulle hier ‘n lewe kan maak en vir die res van hulle lewens gelukkig kan bly?



	Die eerste probleem wat hulle moet oorbrug is die taal. Hier praat almal óf Swahili óf Portugees. John het gelukkig darem in sy omswerwinge voordat hy na Afrika gekom het, ‘n bietjie Portugees geleer, ook maar nét genoeg vir basiese oorlewing.



	Skielik tref ‘n werklikheid vir John: wat gaan hulle hier doen vir oorlewing? Na hierdie nagmerrie wat hulle die afgelope maande beleef het, het hy eintlik nou net één begeerte, en dit is om terug te gaan na Engeland. Hy het nou genoeg gehad van Afrika. Hierdie is ‘n wrede kontinent. Die probleem is egter dat hy absoluut niks het om te betaal vir hulle passaat nie. Hoe gaan hulle óóit daar kom?



	Daardie aand maak hulle oudergewoonte ‘n vuurtjie, maar hierdie slag op die spierwit sand van die strand. Terwyl klein brandertjies aanklots teen die maanbeligte strand en spookkrappe oral om hulle rondskarrel, begin John die gesprek stuur in die rigting van ‘n reis na Engeland. Die kinders is sommer onmiddellik opgewonde oor die vooruitsig van ‘n bootreis en die opwinding van London.



	Dina deel egter nie hulle opwinding nie. Sy is gebore en getoë in Afrika. Sy ken geen ander plek nie. Boonop is sy ‘n meisie wat haar hele lewe op die platteland geslyt het. Die blote gedagte aan ‘n stad maak haar bang. En dan is daar die ander groot probleem: hoe gaan hulle die nodige geld in die hande kry om vir die duur reis te betaal?



	“More gaan ek die Goewerneur sien,” kondig John aan, “moontlik het hy vir ons ‘n oplossing.” 



	Dawie besluit dat hy opsluit 'n krap wil hê. In die maanlig sien hy 'n skaduwee beweeg. Hy spring skielik op en sit hom agterna. Spookkrap se kind laat hom nie so maklik vang nie en hy laat spaander skeef-skeef met sy twee stokkiesoë kiertsregop in die lug. Nou is Janneman ook agterna. Die krap sien dat hy die wedloop op hierdie manier nie gaan wen nie, en hy spring skielik regs en verdwyn in 'n klein brandertjie.



	Die twee seuns is skoon bekaf dat die vermetele krap hulle so uitoorlê het. Maar baie gou verskyn 'n ander niksvermoedende spookkrap. Hierdie slag beplan die twee beter. Terwyl Dawie die swerkater agterna sit, keer Janneman dat hy nie in die branders in kan ontsnap nie. Dawie duik en hy vang die krap. "Eina, jou maaifoedie!" Daardie knypertjies is geniepsig! 



	"Dawie, jou tong!" 



	"'Skuus Pappa! Maar hy het my seer geknyp!" 



	Maar die knyp is lankal vergete en met die derde probeerslag kom die twee seuns trots met 'n krap aangehardloop om die twee gillende meisiekinders te kom verpes. 



	Dina glimlag. Sy het die kinders lanklaas so uitgelate gesien. Hulle het 'n bitter harde tyd deurgemaak die afgelope paar maande. 



	Daardie nag is daar nie veel slaap vir die gesin nie. Krappe hardloop gedurig oor hulle, en elke keer as dit gebeur, gil die meisiekinders. Vir die twee seuns is dit natuurlik vet pret! Dit is iets waarmee hulle nog nooit kennis gemaak het nie. Boonop is hulle ook nie gewoond aan die nimmereindigende gedruis van die branders nie. Hulle ken net die doodse stilte van die veld. Krieke en die oorverdowende brul van leeus is vir hulle ‘n alledaagse. Maar hierdie is anders! Die ergste is egter die muskiete: die verpestelike goed broei in hulle miljoene uit in die moerasse rondom Sofala en hulle sak letterlik in wolke neer op die groepie op die strand. Die kinders is die volgende oggend skoon bloedrooi opgehewe van al die bytplekke.



	Vroegoggend gaan was John hom in die vlak water. Dis sout en hy voel taai daarna, maar ten minste is hy darem skoon genoeg om die belangrike Goewerneur te gaan spreek. As hy die dorpie instap, is alles en almal nog vas aan die slaap. Die dorp is verlate. Uiteindelik kry hy tóg iemand wat hom kan beduie waar hy die Goewerneur in die hande kan kry.



	Eers ‘n uur of twee later sit John voor die statige Portugees. In sy beste Portugees probeer hy vir die man verduidelik van hulle situasie. Hy vertel hoe hulle alles wat hulle het langs die pad moes agterlaat. Hy vertel van hoe hulle gesukkel het om hier te kom en van die helfte van hulle groep wat gesneuwel het deur die verpestelike malaria.



	Die Goewerneur skud meëwarig sy kop. As John hier gaan probeer werk kry, sal sy loon hom nimmer as te nooit in Engeland kan kry nie. Hy sal beslis ‘n ander plan moet maak. Hier in Sofala ken hulle slegs een beroep, en dit is om handel te dryf.



	Skielik onthou John: “Op my wa wat daar langs die Save staan, is daar nog ‘n paar olifant tande. Sal dit dalk kan betaal vir ons passaat?”



	Die Goewerneur se gesig helder sommer op. Maar die ou paartjies wat John daar het is nie eers naastenby genoeg nie. Kan hy nie dalk nóg ‘n klompie in die hande kry nie?



	John bedank die Goewerneur. Hy sal beslis nog tande in die hande kan kry. Maar intussen is daar Dina en die kinders. Is daar nie dalk iewers ‘n plek waar hulle kan bly totdat hy terugkom met die tande nie? Die ou man willig in dat hulle in een van sy buitekamers kan kom bly. John kan hom maar betaal wanneer hy terugkom.



	Op die ingewing van die oomblik nooi die Goewerneur vir John: "Jy en jou gesin kom vanaand by my eet. Ek dring aan daarop en ek vat nie nee vir 'n antwoord nie! Ek het bitter lanklaas gaste gehad wat ek kon trakteer." 



	John is opgewonde as hy weer by Dina-hulle kom. Vol entoesiasme vertel hy hulle van sy plan. Hy vertrek sommer die volgende dag weer terug na hulle waens by die Save rivier. Daar gaan hy die waens aan die brand steek.



	Dina is sommer dadelik smoorkwaad: In die eerste plek kan hy nie alleen daardie verskriklike wildernis aandurf nie. En tweedens, waarom die waens verbrand?



	Dan verduidelik John: Die waens is niks werd waar hulle nou staan nie, want jy kan nie met osse daar kom nie. Die osse gaan vrek! As hy hulle verbrand, kan hy die yster in die waens herwin. Dit kan hy aan die plaaslike bevolking verkwansel en kos en ander noodsaaklikhede by hulle kry. Hy sal baie gou ‘n paar gewillige manne kry om hom te help olifante jag in ruil vir die vleis. As hy genoeg het, kom hy terug en dan vertrek hulle na Engeland.



	Dina is nie baie opgewonde oor sy idee nie, maar sy besef gou dat daar nie rêrag ‘n ander oplossing is nie. Om te probeer teruggaan Transvaal toe, is beslis nie ‘n opsie nie. Hulle sal dit nóóit oorleef nie! Boonop is die vooruitsig om blyplek te kry in die Goewerneur se huis, iets wat al meer en meer aantreklik klink vir haar. En sy willig in.



	"O, en daar is nóg iets, ons eet vanaand by die Goewerneur." 



	"Ek het niks om aan te trek nie!" wil Dina protesteer, maar John lag dit af. Die Goewerneur weet mos wat hulle situasie is en dat hulle net die klere aan hulle lyf het. 



	Laatmiddag suiker die motgevrete gesinnetjie op na die statige woning van die Goewerneur. Hulle is ten minste skoongeskrop in die see! 



	By die swaar handgekerfde voordeur met die embleem van Portugal, word hulle gul ontvang deur 'n bediende in 'n spierwit gewaad. Hulle vergaap hulle aan al die swier. Oral hang reuse skilderye van offisiere geklee in indrukwekkende unicorns met rye en rye medaljes. 'n Opgestopte leeu met 'n bek wat wawyd oop sy wrede slagtande vertoon, begroet jou in die portaal. Dinatjie deins verskrik terug in Mamma se arms in en sy gee 'n gilletjie. Die ander lag vir haar en sy voel vies, want sy is verneder! Dina moet troos want die traantjies sit sommer naby! 



	Die gesin word na die sitkamer geneem waar hulle ongemaklik gaan sit op die swaar, sagte leerstoele waarin jy diep wegsak. Soveel luuksheid het hulle nog nooit aanskou nie. "Mamma, is die man 'n koning?" wil Janneman weet. En weereens lag almal, tot groot verleentheid van die seun. 



	Almal vergaap hulle aan al die goed teen die mure. Oral pryk opgestopte koppe van diere. Daar is leeus, tiere, 'n verskeidenheid bokke en selfs 'n olifant se kop, kompleet met 'n manjifieke stel spierwit tande! Almal se monde hang onbeskaamd oop. 



	Uiteindelik kom die Goewerneur in, gevolg deur sy vrou, 'n statige dame. Hy is 'n joviale man wat bulderend lag vir niksseggende dingetjies. Hulle word getrakteer met whisky vir John en suurlemoen drankies vir Dina en die kinders. 



	Dan kom die bediende met die wit gewaad in. Sarah'tjie begin onbedaarlik giggel, hy lyk vir haar nés 'n spook! Baie formeel kondig hy aan dat die ete gereed is. 



	Die Goewerneur spring op en hy beduie dat almal hom moet volg. Wanneer hulle die eetkamer binnestap, snak al die Chamberse na hulle asems, want sowat het hulle nog nooit gesien nie. Die eetkamertafel is so lank dat daar maklik 'n honderd mense om kan sit. En dis net silwer en kristal wáár jy kyk! Hulle word plekke aangewys. Die vier kinders sit tussen John en Dina. 



	En dis toe nou net hier waar die moeilikheid begin. Voor elkeen op die tafel is 'n dosyn messe en vurke en lepels uitgestap. "Hoekom is hier so baie messe en vurke, Mamma?" wil Dina' tjie weet. Dina beduie vir haar om stil te bly. Die probleem is dat sy sélf nie weet hoe om die goed te gebruik nie! 



	Die sop kom aan en word in sopkommetjies bedien. Janneman lig sy kommetjie en begin lustig slurp aan die heerlike sop. Dina besef baie gou dat die kinders nooit geleer het dat jy sop met 'n lepel eet nie. Die ander kinders word oorhaastig beduie dat jy nie so sop eet nie. Die Goewerneur is baie geamuseerd. Sy vrou is geskok! Die kindertjies lyk barbaars vir haar. 



	Die gesin worstel voort deur die smaaklike ete. Dina se frustrasie ken géén einde nie. John maak of hy niks sien nie en gesels die hele tyd met die Goewerneur. 



	Die joviale ou man is baie trots op die wyn wat hy vir hulle voorsit, al die pad uit Portugal. John het één proe gegee en besluit dat hy in sy lewe nog nie sulke slegte, suur wyn gedrink het nie. Gelukkig is die Port na ete darem drinkbaar, selfs baie lekker. 



	Laataand stap die gesin terug na die strand waar hulle die nag gaan slaap. Dina wil skaars met John praat want hy het haar liederlik in die steek gelaat met die kinders tydens die ete. John wil hom dood lag daaroor. Dis vir hom te pragtig as sy mooi vroutjie so kwaad word vir hom. 



	Op die strand is dit weer dieselfde storie, 'n vuurtjie, krappe en miljoene muskiete. 







	Ivoor Jag



	John wil huil as hy die eerste wa aan die brand steek. Vir die beste deel van ‘n week het hy byna dag en nag gestap om terug te kom by die waens. Alles het nog net so ongeskonde gestaan. Hy het alles wat bruikbaar is van die drie waens afgelaai en hulle begin brand-maak. Dit maak hom diep seer om sulke vakmanskap in ligte laaie te sien opgaan. Maar daar is nie ‘n ander keuse nie. Gelukkig is daar nog oorgenoeg ammunisie, iets wat hy beslis red. En daar is ook Dawid se swaarkaliber olifantgeweer. John besef dat dit vir hom van kardinale belang is om aandag te trek, dus skiet hy vir die wis en onwis ‘n paar skote in die lug met sy reuse geweer.



	Dít, saam met die rook van die waens het die gewenste uitwerking, en skaars ‘n uur of twee later daag daar ‘n groep manne op, gewapen tot die tande. Hulle is gestuur om te kom uitvind wat aan die gang is.



	Natuurlik kan John hulle gladnie verstaan nie, maar in Afrika met sy vele tale is dit gladnie ‘n probleem nie. Met baie handegebare en ‘n paar sketse in die sand, beduie John vir hulle dat hy voorrade nodig het. Hy sal betaal met yster, ‘n uiters waardevolle kommoditeit. Maar hy beduie ook dat hy wil olifante jag. As hulle hom help, vat hy die ivoor en hulle kan die vleis kry.



	Die manne is baie opgewonde, hierdie klink na ‘n baie goeie proposisie. Maar hulle het nie die bevoegtheid om sulke besluite te neem nie. Hy sal moet saamkom na hulle kraal om met hulle hoofman hieroor te onderhandel. John is in sy skik, en hy organiseer die manne om al die nawe, vellings, boute en ander ysterware saam te dra terwyl hy hulle vergesel. Hy verneem dat die Hoofman se naam Sewane is, en die krygers beduie dat hierdie man groot invloed het in die omgewing. Almal respekteer hom, selfs ook sy vyande.



	John kry op pad na Sewane se kraal ‘n aardige knop op sy maag. Sê nou maar net….. Maar hy skud baie gou die gedagte af. Sewane gaan beslis ingenome wees met sy voorstel. Wanneer hulle by die indrukwekkende, mooi versierde kraal kom, beduie die manne vir John dat hy gebukkend moet ingaan. Hy moet groot respek betoon vir die Hoofman.



	John eerbiedig hulle gewoonte en hy loop gebukkend nader sonder om op te kyk na die man hier voor hom. Hy besef maar ál te deeglik dat hý die een is wat verleë is. Hy moet maak soos hulle tradisie voorskryf, anders gaan hy nêrens kom nie. As Sewane al die ystervoorwerpe sien, glinster sy ogies en baie gou beduie hy dat John gerus maar kan ontspan. As hy súlke handige goed vir hom bring, kan hy beslis nie so sleg wees nie.



	Sewane vra die krygers uit oor John, en baie gou sien hy dat hulle opgewonde beduie en veral herhaaldelik na al die ystergoed wys. Sewane knik goedkeurend. Hy kan nie anders nie as om John te sien as ‘n vriend wat vir hom baie waardevol kan wees. Hy sal hom baie goed behandel. Met John in sy guns, sal hulle nooit weer sonder vleis wees nie. En dan is daar boonop nog die kosbare yster! Sewane wil hom verkyk aan John se ligte vel en die ligte hare en baard. Hy het nog maar een of twee keer in sy lewe in witman gesien, en dan was dit op ‘n afstand.



	Sewane besluit om ‘n hele span van sy beste krygers vir John te gee om hom te help. Hy bied aan dat John hier in sy kraal slaap, maar John besluit om eerder daar by sy verbrande waens te gaan kamp maak. Al sy goed is nog daar en hy verkies dit om eerder alleen te bly. En so vertrek John weer, gevolg deur ‘n Impi manne wat hom gaan help om olifante op te spoor.

	Dina en die vier kinders gaan neem hulle intrek in die buitekamertjie van die Goewerneur se woning. Dit is maar baie beknop en die vyf van hulle slaap op die grond. Maar in vergelyking met wat hulle die afgelope tyd moes deurmaak, is hierdie vyfster verblyf! Dina verlang na John en snags wanneer die kinders aan die slaap is, huil sy haar nagte om. Sommer oor John wat daar iewers in die wildernis is en haar geliefde boetie Dawid wat so skielik en wreed van haar weggeruk is. Sy wonder oor haar ouers, of hulle ooit nog leef? En dan huil sy maar oor hulle ook, net vir die wis en onwis.Soggens vroeg is die vyf uit en dan gaan stap hulle eers lang ente op die strand. Hulle geniet al die interessante goed wat uitspoel, die pragtigste skulpies. Hulle verkyk hulle ook aan die dhows wat geluidloos oor die water gly terwyl die manne nette gooi om vis te vang.



	Wanneer die dorp ontwaak, gaan stap hulle straat-op en straat-af en bewonder hulle aan al die interessanthede. Daar is ‘n grofsmit wat rooiwarm ysters in kunswerke omskep. Daar is ‘n bakker wat geurige, stomende wit brode uit sy oond tower. En ‘n skoenmaker wat, wel, skoene maak, wat anders? Die mark is ‘n miernes van bedrywigheid met talle klein stalletjies. Vis, garnale, groente, vleis, omtrent enige ding denkbaar kan jy hier kom koop. As jy maar net geld gehad het om mee te koop!



	Skaars twee weke nadat John vertrek het, begin al vier die kinders siek raak. Al vier sukkel met ‘n hoë koors en hoofpyne. Dina is siek van bekommernis. Sy ken al hierdie simptome hééltemal té goed. Maar waarom dan juis nóú malaria? Hulle is mos al lankal ver weg van daardie vervloekte koorsbome! Sy het nog nêrens hier rond koorsbome gesien nie? Dit is seker maar iets anders wat hulle onder lede het.



	Sarah’tjie word die ergste getref deur die malaria, en enkele dae nadat hulle siek geword het, sterf sy. Dina is gebroke! Van die Portugese vroue wat intussen kom vriende maak het, probeer vir Dina troos. Hulle het gehoor van alles wat sy al moes deurmaak, en hulle probeer vir haar die lewe draaglik maak. Maar Dina is troosteloos.



	Skaars ‘n week later sterf klein Janneman. Kort daarna ook Dawie en Dina’tjie. Dina kan nie meer huil nie. Al haar trane is op. Haar vier kinders is al vier weg. Haar broer is dood. Sy weet nie eers of haar man ooit nog lewe nie. Dit is die donkerste tyd óóit in Dina Chambers se lewe. 



	Sy rou, sonder trane.

	Vir John gaan die lewe voort. Salig onbewus van al die drama wat hom in Sofala afspeel, jag John olifante. Dis harde werk, want dit kos dikwels dae lank agter ‘n olifant aanloop voordat hy hom kry. En dan gaan staan ‘n olifant mos maar mooi netjies met sy oor na jou toe sodat jy hom nie kan skiet nie. Nee, jy moet hom bekruip, en as hy jou gewaar is dit doodsake! Nogtans gaan die jag goed en die voorraad tande is besig om goed aan te groei. Hy is al twee maande besig, en nog net een goeie maand, dan sal daar genoeg wees om vir hulle bootreis na Engeland te betaal. Hy wonder hoe dit met Dina en die kinders gaan? Hy is só dankbaar dat hulle darem ten minste ‘n blyplek het.Een oggend skrik John wakker. Hy voel asof ‘n olifant op hom gedans het! Hy lê in ‘n poel sweet, en dadelik besef hy dat daardie dodelike malaria ook vir hóm uiteindelik beetgekry het. Hy besluit om die dag onder die komberse deur te bring, en die volgende oggend voel hy sommer al weer stukke beter.



	Maar alles is nie wel nie. Elke paar dae kry hy ‘n aanval van koors, totdat hy begin besef dat hy besig is om presies dieselfde paadjie te loop as Swaer Dawid. Hy sal dringend ‘n plan moet maak voordat dit te laat is. Toe dit een dag ‘n bietjie beter gaan, stap hy na Hoofman Sewane toe. Sewane sien sommer dadelik dat John nie lekker is nie. Hierdie man het baie vir hom en sy stam beteken en hy is hom ewig dank verskuldig.



	John beduie vir Sewane dat hy besig is om dood te gaan aan die gevreesde malaria. Dan vra hy ‘n guns, dat Sewane al die ivoor na Sofala sal neem en dit daar verkoop. Hy besef maar al te goed dat Dina nie na Engeland wil gaan nie. Dan vra hy dat Sewane se manne vir Dina Transvaal moet toe neem na haar ouers toe. Dit is wat sy graag sal wil hê.



	Skaars ‘n dag later sterf John. Hy kry ‘n heldebegrafnis want hy het soos een van die stam geword in die drie kort maande wat hy hier gejag het. Hulle het vir hom lief geword.



	Nadat al die formaliteite afgehandel is, roep Hoofman Sewane sy hoofinduna, Makakikiyane. Slegs die héél beste is goed genoeg vir John. Makakikiyane word opgekommandeer om vyftig krygers te neem en John se ivoor na Sofala te neem. Daar verkoop hulle die kosbare ware aan Goan handelaars en gaan na die Goewerneur se huis. Hulle soek ‘n vrou met die naam Dina Chambers.







	Terug Huistoe



	Dina staar die groep krygers aan. Daar moet minstens vyftig van hulle wees. Die hoofindoena tree na vore en baie eerbiedig hou hy 'n groot bedrag geld na haar uit asook 'n paar van John se persoonlike besittings. Sy verstaan nie mooi nie. Die indoena probeer met haar praat, maar dis 'n hopelose situasie want sy verstaan glad nie die taal nie. 



	Uiteindelik beduie hy met oordrewe handgebare van die ivoor wat haar man gestuur het en dat hulle dit vir haar verkoop het. Hy beduie verder ook vir haar dat sy saam met hulle moet kom. Hulle het haar kom haal. Dan snap sy. John se goed is sodat sy kan weet dat hy hulle persoonlik gestuur het! 



	Dina is oorstelp van vreugde. Drie maande weg van haar geliefde John af, is 'n lang tyd. Boonop was dit 'n droewige tyd wat sy liewer wil vergeet, 'n tyd waarin sy haar vier kinders moes begrawe. En stoksielalleen moes sy hierdie droefheid dra. Haastig gaan pak sy haar karige besittinkies in. Sy stap oor na die Goewerneur en val hom om die nek. Hy was vir haar baie goed en sy is hom ewig dankbaar vir sy wonderlike bystand deur 'n baie moeilike tydperk in haar lewe. Met die geld wat sy van die krygers ontvang het, betaal sy vir haar verblyf.



	Dan stap Dina met 'n jubel in die hart saam met Makakikiyane en sy vyftig krygers. Onmiddellik trek hulle laer om haar en stap in 'n beskermende kring rondom haar. Vir oulaas kyk sy om na die sluimerende dorp Sofala. Min weet sy dat sy hierdie dorp nooit weer sou sien nie. Sy is boonop salig onbewus van die werklike toedrag van sake met John. 



	Stadig verdwyn die duisendjaar-oue beskawing van Sofala agter Dina en dit maak plek vir die wilde, ongenaakbare wildernis van Afrika met al sy gevare. Maar sy het die beste lyfwag waarvoor enigeen kon vra. Hulle sorg elke oomblik van die dag dat hulle 'n kordon rondom haar vorm. Dina kan nie mooi kleinkry waarom hulle haar so wil beskerm nie. Teen wat? Of wie? Dis tog nie asof hulle deur baie gevaarlike terrein stap nie? Dis mos maar presies dieselfde pad wat hulle geloop het toe hulle drie maande gelede na Sofala is, en daar was nooit werklik groot gevaar nie. Na al die tyd wat sy in die bos spandeer het, is sy al lankal gewoond aan die meeste gevaarlike diere. Hulle skrik haar nie meer af nie.



	Drie dae nadat hulle uit Sofala weg is, gebeur daar 'n ding wat Dina skielik laat verstaan van die lyfwag se gedrag. 



	Die dag begin soos enige ander dag in die bos. Hulle het nou ‘n baie digbegroeide en ruie landskap bereik. Dit is Februariemaand en vroegoggend is dit soel en redelik aangenaam om te stap, alhoewel sy die swaar humiditeit alreeds kan voel. Teen negeuur in die oggend begin daardie humiditeit drukkend raak en dan tap die sweet haar alreeds af. Teen twaalfuur is die klam hitte totaal ondraaglik. Jy hoor selfs nie eers ‘n voëltjie tjirp nie. Almal kruip weg vir die bedompige, verwurgende Februarie hitte. En die digte bos vererger die situasie tienvoudig.



	Skielik versteen Makakikiyane. Hy hou sy hand in die lug. Soos een man gaan staan die lyfwag en soos blits trek hulle die kringetjie om haar baie nou. Sy voel sy versmoor met so baie warm lywe om haar. Sy rek haar nek om te probeer sien wat aan die gang is. Dan sien sy die swaargewapende manne wat deur die digte blare hulle aangluur. Onmiddellik sien Dina dat hierdie klomp alles behalwe vriendelik is. 



	Haar lyfwag het dadelik hulle spiese gereed, soos 'n reuse ystervark om hulle kosbare metgesel met hulle lewens te beskerm. Die vyand gee 'n kort stormlopie in hulle rigting en Dina voel hoe haar hart in haar keel klop. Vir die eerste keer voel sy verskriklik bang. Makakikiyane en sy manne staan egter roerloos sonder om 'n oog te knip. Hy maak dit baie duidelik dat hy nie van plan is om te veg nie, want dit sal haar lewe in gevaar stel. Maar hy sal ook géén oomblik skroom om hulleself met geweld te verdedig indien dit nodig is nie. 



	Baie gou sien hierdie vyandige stam dat hulle nie met hom gaan hond haaraf maak nie. Makakikiyane het nie 'n bang haar op sy kop nie! Soos spoke verdwyn die klomp rampokkers in die ruigte. Nou verstaan Dina waarom hulle haar so beskerm. 



	Hierdie oormatige beskerming het egter ook sy nadele, en dit maak dinge vir Dina soms bitter ongemaklik. Elke keer as sy 'n draai wil loop, is dit 'n groot konsternasie. Die manne is geskeur tussen hulle beskermingsdrang en haar privaatheid om alleen agter 'n bossie te gaan hurk. Dit het baie mooi beduie en soebat gekos toe sy die eerste keer 'n dringende behoefte gehad het. Uiteindelik het hulle tóg vrede daarmee gemaak en haar laat begaan. Maar nie sonder dat 'n paar wagte eers stelling ingeneem het in 'n groot sirkel 'n ent van haar af nie! 



	Maklik was die tog géénsins. Die manne is superfiks en hulle stap vinnig. Sy moet uithaal om by te bly. Na 'n paar uur hang Dina se tong behoorlik op die grond en dan moet hulle noodgedwonge maar stop en eers rus. 



	Dina merk hoe Makakikiyane met twee van die manne praat. Vinnig verdwyn hulle vooruit en sy wonder wat hulle missie is. Dit neem nie baie lank nie, of hulle is terug. Dan verstaan sy, want hulle dra 'n wildsbokkie wat hulle so pas gejag het. Daar word halt geroep en die bokkie word afgeslag en die vleis spesiaal vir Dina gebraai. Iemand anders daag weer op met 'n paar handevol veldvrugte vir haar. Sy word behóórlik soos 'n koningin behandel! 



	Alles is egter nie maanskyn en rose nie en 'n week na hulle vertrek begin Dina siek word. Sy begin 'n koors ontwikkel en baie gou begin sy besef dat dit dalk malaria kan wees. Sy moet nou kort-kort rus want sy raak kortasem. Makakikiyane lyk nie baie gelukkig met haar nie, maar sy is die belangrike een en hy moet maar na haar pype dans. Die koors raak al erger en erger, totdat Dina beduie dat sy nie kans sien om verder aan te gaan nie. Hulle moet asseblief nou kamp maak. 



	Makakikiyane roep halt en Dina gaan lê onder 'n skaduboom. Hulle maak dit baie gou vir haar gemaklik met 'n matras van sagte gras terwyl twee manne die taak kry om haar koel te waai met palmblare. 



	Die manne beraadslaag. Hulle kan nie nou stop nie, hulle moet hulle kosbare besending by haar bestemming uitbring. Hulle prakseer baie gou 'n draagbaar en onder protes word Dina op die bed gelaai en verder gedra. Nou vorder dit minstens baie vinniger want hulle hoef nie meer teen haar stadige tempo te stap nie. Maar Dina voel sy wil doodgaan op hierdie ruwe draagbaar. Elke knikkie en rol en stampie van die draagbaar laat die verskriklikste pyne deur haar kop skiet. Sy wil skreeu van pyn en ongemak.



	Gelukkig bedaar Dina se koors twee dae later. Sy besluit dat sy weer sélf wil loop, tot merkbare teleurstelling van Makakikiyane. Maar hy laat haar maar begaan want sy is immers die een om wie hierdie hele ekspedisie draai. 



	Uiteindelik, na byna twee weke kom hulle by Sewane se kraal aan. Dina is oorstelp van vreugde toe sy die kinders opgewonde en baie luidrugtig na die krygsmanne sien aangehardloop kom uit die kraal. Uiteindelik het die einde van die pad vir haar aangebreek en nou kan sy met haar geliefde John herenig word. 



	 



	 







	Sewane se Kraal



	Dina word soos ‘n koningin ontvang in Sewane se kraal. Al die vroue van die omgewing is daar, opgetooi in hulle mooiste klere. Wanneer sy die groot kraal binnegelei word, slaan haar asem skoon weg. Die vroue sing en dans en vorm ‘n erewag vir haar, en skielik voel Dina baie belangrik.



	Maar die een ding wat sy soek, sien sy nie: haar lieflingman, John. Sy kyk oral rond, maar hy is nêrens te bespeur nie. “Hy is seker iewers besig om olifante te jag,” dink sy, “of hy beplan ‘n verrassing vir my!”



	Haar aankoms het haar vooruitgeloop, en daar wag alreeds ‘n groot feesmaal op haar. Sy word gul ontvang deur Hoofman Sewane. Sy wil hom probeer uitvra oor John, maar die taal pootjie hulle gesprek. Wanneer sy John se naam noem, beduie Sewane net “Later, later,” in gebaretaal. Sy besef dat sy maar geduldig moet wees.



	Eers baie later, wanneer al die feestelikhede verby is, beduie Sewane vir Dina om hom te volg. ‘n Klompie van sy belangrikste ringkoppe vergesel hulle wanneer hulle die veld instap. Hulle loop na ‘n reuse kremetartboom toe, en daar in die skadu van die boom sien sy die vars graf met ‘n paar van John se persoonlike besittings wat dit versier.



	Met ‘n skok tref dit skielik vir Dina: John is dood! Dit is waarom hulle haar laat kom het. John is dood!



	Die wêreld begin skielik om Dina draai en sy val soos ‘n dooie neer. Wanneer sy bykom, staan al die belangrike manne ‘n kringetjie om haar. Iemand het water oor haar vuurwarm gesig gegooi. Vir ‘n oomblik weet sy gladnie wat om haar aangaan nie, maar dan tref die volle waarheid haar weer. Sy strompel na John se graf toe en gaan lê vollengte daarop met haar gesig in die los grond. En sy huil, hartverskeurend: “Waarom, John? Waarom het jy my nou óók verlaat? Waarom, waarom, waarom…..?



	Toe dit begin skemer raak, sleep die manne haar met groot moeite daar weg. In die kraal is alles dood, doodstil. Dina word gelei na een van die grootste hutte wat spesiaal vir haar voorberei is. Daar huil sy haar hele nag om terwyl twee vroue by haar waak en haar probeer vertroos. Maar Dina is ontroosbaar. Nou het sy alles in die lewe verloor. Al wat nou nog oorbly is haar ouers, en hulle is baie, baie ver weg, onbereikbaar ver.



	Die volgende dag bring nie juis vir Dina troos nie, want die skok van John se dood het veroorsaak dat die malaria weer besig is om vatplek aan haar moeë lyf te kry. Die koors is opnuut terug en sy voel bitterlik siek. ‘n Paar vroue kloek bekommerd rondom haar en klik met hulle tonge. Dinge lyk gladnie goed nie.



	Skielik maak die vroue plek vir ‘n vrou wat baie duidelik groot ontsag inboesem by die ander. Sy kom kniel by Dina en dan gee sy haar ‘n brousel van kruie om te drink. Dina verstik amper in die groen-grys konkoksie. Die vrou beduie sy moet sluk. Dina gehoorsaam. Sy gril as die stink, bitter mengsel in haar keel afgaan. “Wat het ek so pas gedrink?” wonder sy. “Probeer hulle my nou gouer doodkry?”



	Dina se kop is bitter seer en die koors is hemelhoog. Die medisynevrou beduie vir die ander dat hulle haar moet koel hou met klam doeke. Weldra begin sy effens beter voel. Dan dink sy weer aan John. Die droefheid kry weer die oorhand oor haar en sy snik bitterlik, tot groot konsternasie van die vroue. Sy dink oor kaar kinders en haar broer. En sy huil en huil en huil.



	‘n Uur later is die medisynevrou weer terug met nóg ‘n dosis van daardie aaklige groen goed. Onder dwang sluk Dina dit af. Sy voel hoe die naarheid in haar opwel, maar sy dwing haarself om dit binne te hou. Haar gesig voel vir haarself nét so groen soos daardie brousel. 



	Dina lê weer plat en huil haar droefheid uit totdat sy nie meer trane oorhet om te huil nie. Dan begin die koors haar weer oorweldig en sy sien die allerverskriklikste drogbeelde. ‘n Olifant storm op haar af en verpletter haar. Dan is dit weer ‘n krokodil wat haar in ‘n pikswart watergat insleep en onder die water hou totdat sy nie meer asem het nie. Op die wal staan almal honend vir haar en lag.



	Die vroue vee aanhoudend oor haar vuurwarm gesig met koue nat doeke om haar koors te probeer afkry. Die medisynevrou kom in met haar groen mengsel en Dina brul soos ‘n leeu en baklei om nie die goed te drink nie. Sy word vasgehou en die medisyne word in haar keel afgeforseer.



	Uiteindelik begin die behandeling werk en die koors breek genadiglik. Dina maak haar oë oop en kyk vas in die kring van bekommerde gesigte. Sy glimlag vir hulle, en skielik kry hulle lewe. Spontaan klap hulle vir haar hande terwyl hulle almal gelyk babbel!



	‘n Week later is Dina weer op die been. Onder die wakende oog van die kring van vroue wat haar oral vergesel, stap sy na John se graf toe. Sy kniel by die graf. Dan vertel sy vir John hoe oneindig lief sy hom het. Dit is so onregverdig dat sy hom nie eers kon totsiens sê nie. En dat sy nie eers meer ‘n kind oorhet om haar aan hom te herinner nie. Dina huil saggies en haar trane maak modderpoeletjies op sy graf. 



	Dan staan sy op. Sy droog haar trane af en glimlag vir die vroue wat haar so wonderlik versorg. Sy gril weer as sy terugdink aan daardie aaklige groen heksebrousel, maar sy is dankbaar vir die kennis van daardie medisynevrou wat sékerlik haar lewe gered het. Sy het beslis by die dood omgedraai!



	Maar Dina kan nie vir altyd hier bly nie, dit besef sy maar ál te deeglik. Wat Dina egter nie weet nie, is dat hierdie probleem alreeds lankal opgelos is. John het vir Sewane maak belowe dat hy vir Dina by haar mense sal besorg, lewend of dood! Maar sy moes eers herstel van die Malaria voordat Sewane sy belofte kon uitvoer, want die gedagte om ‘n dooie Dina aan haar mense te oorhandig, klink gladnie na ‘n goeie idee vir hom nie!







	Save Verskrikking



	Met groot belangstelling hou Dina die voorbereidings dop. Hier is vanaand ‘n reuse fees, en sy wonder waaroor dit alles gaan. Sy is nou al ‘n volle maand in Sewane se kraal, maar sy verstaan steeds feitlik g’n enkele woord wat hulle sê nie. Sy weet darem al hoe om vir water te vra! Maar dis waar dit eindig.



	Wanneer die son begin sak, kom ‘n paar vroue haar hut binne. Hulle bring vir haar die héél mooiste feesgewaad waarop hulle hulle hande kon lê. Sy moet aantrek, beduie hulle. Dina het ‘n groot vraagteken op haar gesig, maar hulle bly net vir haar glimlag.



	Dan word Dina vergesel na die ereplek by die onthaal. Sy sien sommer dadelik dat hier uitgehang word soos nog nooit voorheen nie. Die kraal is stampvol van hoek tot kant. Nie ‘n enkele siel in die stam is vanaand afwesig nie. Baie gou kom Dina agter dat sy eintlik die middelpunt is van al die feesvieringe. Geleidelik begin dit tot haar deurdring dat daar van haar afskeid geneem word en dat sy binnekort gaan vertrek. Maar waarheen? Tog sekerlik nie Transvaal toe nie? Skielik gee haar hart ‘n wilde klop in haar keel by die blote gedagte hieraan.



	Hoofman Sewane klap sy hande, en twee indoenas spring op en verdwyn in een van die hutte in. ‘n Groot gejuig gaan op wanneer hulle weer te voorskyn kom met ‘n “rytuig.” Dina kan haar oë nie glo nie. Baie behendig het vakmanne weke lank gewerk om die perfekte drastoel te vervaardig. Dina word aan die arm geneem en vergesel na die drastoel. Sy moet inklim en voel of dit reg sit.



	Behaaglik gaan sit Dina in die stoel. Dit is netjies uitgevoer met saggebreide velle en dit het ‘n dakkie oor om die sonstrale af te weer. Dina begin huil van pure aandoening. Sy spring op en gaan val vir Sewane om die nek en soen hom, tot groot konsternasie van sy amptenare en groot verleentheid van Sewane. ‘n Meester meubelmaker kon dit nie beter gedoen het nie!



	Vroeg die volgende oggend stap Dina vir oulaas na John se graf om hom vir ewig totsiens te sê, totdat hulle mekaar natuurlik weer sien in die hiernamaals. Haar goedjies is klaar gepak en die hele stam is hier om haar af te sien. Vier indoenas tel haar drastoel op en die res van die vyftig man onder leiding van Hoofindoena Makakikiyane vat die pad suidwaarts in die rigting van Transvaal. Waar presies hulle beplan om haar heen te vat, het sy géén idee nie. Die blote gedagte dat sy dalk uiteindelik weer haar ouers sal sien, is oorgenoeg vir haar, en daar is ‘n jubeling in haar hart as sy vir Sewane en sy vriendelike stam totsiens wuif. Nou stroom die trane van aandoening vryelik oor haar wange.



	In styl word Dina uit Sewane se kraal uitgedra en sy voel soos die Koningin van Skeba op haar luukse drastoel. Die eerste twee dae vorder dit baie goed want dit is nog in Sewane se magsgebied. Hoe verder hulle egter vorder, hoe meer senuweeagtig begin die manne raak. Soms loop hulle manne van ander stamme raak en dan probeer hulle hulle liewer heeltemal vermy. Konfrontasie is nou die laaste ding wat hulle soek. 



	Na twee dae se sit op haar "troon" is Dina nou deurgesit. Sy pleit by Makakikiyane dat hy haar asseblief moet toelaat om weer 'n slag saam te stap. Sy belowe dat sy vinnig sal loop. Al is dit dan net 'n uur of twee. Hoe kan hy dan nou nee sê as sy so mooi vra. En vir die volgende paar uur loop Dina totdat haar tong naderhand uithang, want die manne loop vinnig. 



	Net toe dit vir Dina begin lyk asof dinge baie vlot verloop, kom hulle eerste groot probleem. Skielik doem 'n groep krygers op uit die bos. En hulle is gladnie gelukkig dat hier 'n vreemde troep krygers in hulle gebied is nie. Met dreigende spiese en bitter harde woorde kom hulle nader. Makakikiyane beduie dat sy manskappe in twee groepe verdeel. Die een groep vorm dadelik 'n beskermende kring om Dina terwyl die res met ontblote spiese die vyandige groep tegemoet loop. Makakikiyane wys in geen onduidelike terme nie dat hy hom nie sal laat intimideer deur 'n derderangse klomp spiesdraers nie!



	Die spanning raak vir Dina ondraaglik. Haar hart klop in haar keel. As hulle nou vir Makakikiyane moet doodmaak is dit ook klaarpraat met haar! Die spanning bereik breekpunt. Op 'n teken van Makakikiyane spring die manne skielik met 'n bloedstollende krygskreet vorentoe. Dina skrik haar yskoud! Maar dit het die gewenste uitwerking, want die vyand skrik hulle ook blykbaar yskoud. Hulle spring kortom en kies die hasepad. Jy sien net skurwe hakskene en wapperende stertrieme. As dit nie so 'n skrikwekkende situasie was nie, sou dit eintlik skreeusnaaks gewees het!



	Wanneer Makakikiyane tevrede is dat hierdie klomp behoorlik die skrik op die lyf gejaag is, hergroepeer hy en hulle kan weer aanstap. Hulle maak doodseker dat hulle behoorlik uit hierdie omgesukkelde manne se gebied is voordat hy die teken gee dat hulle 'n blaaskans kan vat en 'n bietjie uitspan. 



	Daardie aand is hulle kamp pikdonker. Daar is gladnie eers 'n vuur nie. Dina kan dit nie verstaan nie. Is hulle dan nie bang vir roofdiere nie? Jy móét mos 'n vuur hê om leeus en goeters weg te hou. Makakikiyane beduie egter vir haar dat hier 'n baie groter gevaar as leeus is. Hierdie manne was die oggend verneder en hulle mag dalk besluit om te kom weerwraak neem. Daarom die pikdonker sodat hulle die groep nie sal kan opspoor nie. Sy merk dat niemand eers gesels nie. Die kamp is in doodse stilte gehul.  'n Tiental manne is op wagdiens en hulle word elke uur of wat afgelos sodat die wagte die hele tyd vars en waaksaam sal bly. 



	Ten spyte van al die wagte en al die streng veiligheidsmaatreëls, bly Dina ongerus. Sy slaap skaars die nag, luister na die kekkellag van die hiënas wat heelnag iewers naby die kamp rondsnuffel. Sy ril elke keer as sy hulle onaardse gegiggel hoor. Hulle herinner haar aan die dood. Daaraan wil sy liewer nie dink nie. Sy het die afgelope ruk ‘n oordosis van die dood gekry! Maar genadiglik gaan die nag ook verby.



	Die volgende oggend vertrek hulle bitter vroeg. Makakikiyane is haastig, want daar wag 'n moeilike taak op hulle. Baie gou kom Dina agter waarom hulle so vroeg moes vertrek. Hulle bereik die Save rivier. Dis hoogsomer en die rivier is in vloed. Met kloppende hart beskou Dina die bruin bruisende massa. Hier sal hulle mos nooit in der ewigheid deurkom nie! 



	Maar Makakikiyane het alreeds sy plannetjies agtermekaar. Sy merk dat 'n paar manne alreeds groot houtstompe na die wal gesleep het en dat hulle besig is om dit aanmekaar vas te bind om 'n vlot te maak. Die blote gedagte om op 'n vlot oor hierdie wilde rivier te roei, laat haar sidder van angs. 



	Uiteindelik is die vlot klaar en Makakikiyane beveel 'n tiental krygers om oor te roei na die oorkant. Dina hou asem op as die manne 'n ent weg van die wal af in die hoofstroom beland. Hulle spartel en spook om die vlot daar deur te kry. Na 'n volle halfuur kom hulle uiteindelik baie ver stroomaf by die oorkantste wal uit, stokflou gespook. 



	Hulle sleep die vlot nou ver stroomop en terwyl helfte van hulle agterbly kom 'n paar met die vlot terug om nog 'n klomp oor te neem. Hierdie slag hou 'n paar manne aan die vlot vas en swem saam, sodat daar heelwat meer op ‘n slag kan oor gaan. Maar steeds is dit gladnie maklik nie. Dit bemoeilik eintlik die taak, of so lyk dit vir Dina.



	Nadat die helfte van die manne oor is, beduie Makakikiyane vir Dina dat dit nou haar beurt is. Sy wil eers viervoet vassteek, maar dan besef sy dat sy die een of ander tyd tóg sal moet oor. Makakikiyane stel die voorbeeld en klim sélf op die vlot. Dina is sy verantwoordelikheid en hy sal saam met haar die magtige rivier aandurf. Met knieë wat bewe volg Dina hom op die vlot. Sy voel hoedat die rivier hier onder haar bruis en bewe. Krampagtig klou sy vir lewe en dood aan die toue wat die stompe aanmekaar bind. Twee manne stoot die vlot in en dan begin hulle roei. 



	Binne minute voel sy hoe die stroom die vlot ruk. Verbeel sy haar, of vloei die rivier nou skielik sterker? Branders klots teen die vlot aan en bruin modderwater spat oor haar. Sy merk 'n dooie bok wat met opgeblaasde pens in die rivier afspoel, vlak langs hulle vlot verby. Gaan hulle dit ooit maak na die oorkant? Sy loer na Makakikiyane, maar hy sit uitdrukkingloos, vier en regop, skynbaar sonder énige vrees. Sy skep weer moed. Die roeiers se spiere bult as hulle met alle mag die vlot probeer beheer. Vir Dina voel dit asof hulle alle beheer verloor het. Sy gee ‘n gilletjie as ‘n groot brander die vlot tref en dit vir haar voel asof hulle kantel. Maar Makakikiyane stel haar gerus met ‘n kalm stem. 



	Die oorkantste wal wil maar net nie nader kom nie. "Here God, bring ons asseblief tog veilig oor," bid sy innig, dringend. Haar kneukels is spierwit soos sy klou om lewe en dood. Haar nek pyn van spanning. Sy kan dit nie meer veel langer uithou nie!



	Skielik is hulle deur die hoofstroom. In die kalmer water gaan dit heelwat makliker. Dina slaag 'n groot sug van verligting. Haar gespanne hande verslap. Die manne help haar van die vlot af en teen die steil wal uit. Sy kan skaars op haar voete staan van pure uitputting as sy teen die wal opklouter. Sy sak bo neer op vaste grond en bars in trane uit terwyl sy half histeries lag. Nóg 'n groot verskrikking het sy oorkom! Die hóéveelste een al? 



	Dit is al pikdonker as die laaste manne van die rivier af aangestrompel kom. Almal het dit veilig gemaak sonder enige ernstige ongevalle.







	Graf onder die Kremetartboom



	Met die Save agter die rug, vorder Dina en haar geselskap goed. Of so het Dina ten minste gedink. Die werklikheid was egter 'n bietjie van 'n ander saak. Skaars 'n halfdag anderkant die Save, loop die geselskap hulle vas in 'n reuse trop Buffels. Dina het al by ‘n paar geleenthede buffels teëgekom op hulle tog na Sofala. Maar sóveel buffels het sy nog nooit bymekaar gesien nie. Hier moet maklik ‘n duisend of meer wees. So ver as die oog kan sien, links en regs van hulle beweeg die reuse dierasies. Daar is géén deurkomkans deur hierdie trop nie.  Makakikiyane roep halt. Hulle sal maar net geduldig moet wag tot die trop eendag verby is. 



	Die manne steur hulle nie veel aan die buffels nie, want gewoonlik is die koeie in die trop redelik kalm. Dina bly egter bekommerd, want sê nou net hulle besluit om aggressief te raak! Sy het hóéka mos al gehoor hoe gevaarlik ‘n buffel kan wees. En hier is sommer baie!



	Na ‘n ruk begin ‘n paar ou bulle nuuskierig na hulle groepie toe loop, al snorkend en snuiwend. Dina sien sommer dadelik dat hierdie dierasies omgekrap is en gladnie gelukkig om mense naby hulle reuse harem te hê nie. Skielik besluit een ou bul dat hy van hierdie indringers ontslae moet raak en hy storm die groep. Dina gil as die reuse omgesukkelde bees donderend aangestorm kom. Die manne spaander in alle rigtings. Dan onthou hulle skielik van Dina en sy word aan die arm gegryp en hardhandig saamgesleep om uit die verwoede buffel se pad te kom. In ‘n stofwolk kom hy aangestoomroller. Skielik gaan staan hy. Daar is skuim om sy bek van pure woede. Maar hy is tevrede want hy het sy trop beveilig. Die vyand is behóórlik verwilder. Wanneer alles bedaar, is Dina lam van die skok. Dit was so ampertjies! Sy het al haar laaste uur sien aanbreek!



	Net hier besluit Makakikiyane dat dit nou tyd geword het om die drastoel weer in te stel. Dina het amper in die moeilikheid gekom en hulle boonop amper in die moeilikheid laat beland toe sy nie vinnig genoeg kon padgee nie. Sy gee in, en verder word sy gedra. 



	Daardie aand is daar weer drama. 'n Trop leeus snuffel heelnag rondom die kamp. Die manne probeer hulle verjaag, maar kort-kort is hulle terug. Vroeër het hulle 'n koedoe gejag, en die leeus was agter die reuk aan van die vleis wat oorgebly het. Dina het heelnag feitlik nie ‘n oog toegemaak nie. Kort-kort kon sy die wrede oë sien blink in die lig van die vuur wat heelnag sommer hoog gebrand het!



	Die volgende oggend word hulle weereens gekonfronteer deur 'n vyandige stam wat gladnie gelukkig was met die feit dat Makakikiyane met sy manne deur hulle gebied gaan nie. Daar val harde woorde en die manne dreig mekaar met spiese. Dina sien hoedat die manne kort-kort in haar rigting beduie, en sy kan duidelik sien dat hulle haar as vyand nommer een sien. Maar weereens bewys Makakikiyane waarom hy die hoof indoena is. Die vyand blaas genadiglik die aftog nadat Makakikiyane belowe het om maalvleis te maak van hulle almal. Makakikiyane besluit om voortaan 'n paar manne vooruit te stuur om seker te maak dat daar nie vorentoe verrassings op hulle wag nie. 



	Laat die middag kom een van die verspieders aangehardloop. Hy beduie na Dina. Dan kom haal Makakikiyane haar en stap met 'n paar manne na 'n reuse ou Kremetart. Daar is iets wat sy dalk interessant sal vind. 



	Onder die ou bosreus merk Dina 'n redelike vars graf, seker nie meer as ‘n paar maande oud nie. Dit is duidelik dat dit ‘n witmens se graf is, want daar is ‘n ruwe kruis geplant, saamgeflans van ‘n paar takke en die dwarsbalk met riempies vasgebind. Sy wonder watter ongelukkige jagter hier tot sy einde gekom het. Tóg verskriklik dat jy hier in die wildernis jou laaste asem moet uitblaas, ver van jou familie en geliefdes af.



	Dan merk Dina dat daar in die boom se bas 'n grafskrif uitgekerf is. Sy wonder of sy nie dalk die persoon sou geken het nie, en sy gaan stel ondersoek in. Nog iemand wat dalk hier van malaria gesterf het? Of 'n jagter wat sy Moses teëgekom het met ‘n olifant of ‘n leeu?



	Sy was egter nie voorbereid op wat sy daar sien nie. In ongeloof lees sy die enkele woorde oor en oor. Dit kan nét eenvoudig nie waar wees nie!



	Die naam op die graf is dié van Petrus Johannes Fourie. Die skok is vir Dina te groot om te verwerk en sy sak net daar inmekaar. Wanner die manne haar weer bygebring het, gaan lees sy weer die grafskrif. "Gesterf aan koors, op soek na sy dogter." 



	Dan tref die volle waarheid vir Dina. Haar pa was bekommerd oor haar en hy het na haar kom soek. Hier moes ook hý die aftog blaas toe die gevreesde malaria hom aftakel. Die hóéveelste een van haar familie!



	Wat is die kanse dat sy nou juis op haar pa se graf moes afkom in hierdie wyd uitgestrekte wildernis? 



	Dina is troosteloos. Sy gaan lê met haar gesig in die grond op die graf, net soos met John, en sy huil sodat die trane in die grond drup. Sy huil en huil totdat daar nie meer trane is nie. Rou snikke ruk deur haar liggaam. “Liewe, liewe Pappa. Hy het my kom soek! Hoe lief moes hy my nie gehad het nie, om maande lank deur die wildernis te trek op soek na my. Hy het sy lewe vir my opgeoffer! Liewe, liewe Pappa! Ek het jou só lief!”



	Makakikiyane en die manne saam met hom kan nie verstaan waarom sy so aangaan nie. Vir hulle maak dit gladnie sin dat iemand so bitterlik kan huil by 'n vreemde graf nie. Min het hulle besef wat die ware toedrag van sake is. 



	Hulle wil voortgaan met die reis want daar lê nog ‘n baie lang pad voor na Transvaal, maar Dina weier om van die graf van haar pa af weggesleep te word. Nou het sy niemand meer nie, niemand! En sy kan nie eers haar droefheid met iemand deel nie, want  Makakikiyane en sy manne verstaan nie haar taal nie. Sy is troosteloos.



	Vir drie lang dae treur Dina by haar pa se graf. Eers dán is sy gereed om aan te gaan. Sy klim in haar drastoel, tot groot vreugde van  Makakikiyane, en dan val hulle in die pad, rigting suid-wes na Transvaal.



	Die reis verder is moeisaam en bitter warm. Dina begin weer siek word en kort-kort verval sy in aanvalle van koors. Hoofpyne  maak haar byna mal.  Só erg is die koors, dat sy dikwels nie eers bewus is van die aanvalle wat op hulle groep geloots word deur vyandige stamme nie. Sy is ook net vaagweg bewus van die olifantbul wat hulle gestorm het en die manne in alle rigtings laat spaander het.



	Vier maande en agt-en-twintig dae nadat hulle van Makakikiyane se kraal af vertrek het, bereik hulle die Limpopo. Vir Dina moes dit ‘n jubelende dag wees, maar sy is byna dood van die koors. Sy weet nie hoe lank sy nog so sal kan uithou nie. Die koors is nou so erg dat sy voel sy kan nie meer verder nie. Selfs die drastoel se skommeling is vir haar elke oomblik ‘n pyniging. Dan tref ‘n idee haar skielik. Sy kerf ‘n boodskap op ‘n stuk dryfhout uit wat haar situasie verduidelik. Wie weet, dalk is daar net iemand iewers in die beskawing wat dit sal lees en vir haar hulp stuur. Sy gee die boodskap vir Makakikiyane en hy stuur dit met ‘n hardloper. Heimlik wonder Dina of dit ooit iemand daar iewers gaan bereik?



	Hulle maak kamp op die wal van die Limpopo en dan wag hulle.







	João Albessini



	‘n Enkele hardloper kan baie vinniger in die bos beweeg as ‘n groep van vyftig met boonop nog ‘n siek persoon in ‘n drastoel. Binne vyf dae bereik die hardloper vir  João Albessini waar hy in Die Skans bly, ‘n fort sowat vyf en twintig kilometer van Schoemansdal af. Uitasem van dag en nag se hardloop, oorhandig hy aan die formidabele Portugees die stuk dryfhout. Sy mond hang oop van verbasing as hy die boodskap lees. 



	Enkele maande gelede het twee manne hier by hom aangekom op pad na Sofala, Petrus Fourie en sy seun Gert. Hy het hulle meëwarig aangekyk toe hulle hom vertel dat hulle na Petrus se dogter gaan soek wat iewers in die wildernis is. Hulle het vermoed dat sy in die moeilikheid kon wees en hulle wou haar gaan haal.



	Nie lank daarna nie, het Gert alleen teruggekeer, sonder sy suster en ook sonder sy pa. Dié is dood aan Malaria voordat hulle sy suster kon opspoor.



	Die ongelooflike is dat hierdie boodskap op die stukkie dryfhout wat hy vashou, geskryf is deur niemand anders nie as daardie einste suster van Gert Fourie. Hy skud sy kop in ongeloof. Dan het sy sowaar oorleef! Hy onthou die dag nog baie goed toe daardie groepie uit Schoemansdal vertrek het na Sofala toe. Dit was skaars ‘n jaar na sy aanstelling as Portugese Visi-konsul. Hulle het nog by hom kom raad vra en hy het baie hard probeer om John te ontmoedig om te gaan. Dit is rowwe wêreld en malaria was ‘n groot gevaar. Maar John wou nie na rede luister nie. Hy het beslis nie verwag dat enigeen van hulle die tog sou oorleef nie.



	Inderhaas stuur Albessini onmiddellik ‘n man op ‘n perd na Gert se plaas naby Schoemansdal. Sy suster is gevind en sy het hulp dringend nodig. Gert saal dadelik sy perd op en ry na Albessini se fort. Daar hoor hy wat die erns van die saak is. Albessini bied aan dat Gert haar na die fort kan bring, want daar het hy alles wat nodig is om haar weer gesond te kry. 



	Die hardloper wat die boodskap gebring het, kry ‘n perd uit Albessini se stalle. Hy moet immers vir Gert gaan wys waar sy suster is. Dan jaag hulle die honderd en twintig kilometer na die Limpopo waar Dina steeds dodelik siek op redding wag.



	Wanneer Dina vir Gert sien, bars sy in trane uit. Dan is daar darem nog iemand oor van haar familie! Sy gryp hom om die nek en soen en soen hom terwyl sy deurmekaar lag en huil en net aanmekaar “Dankie Gert, my liewe boetie” snik. Gert is só aangedaan, dat hy lustig saamhuil. Hy druk sy langverlore sussie styf teen sy bors vas.



	Die honderd en twintig kilometer na Fort Skans is sekerlik die langste ent wat Gert in sy lewe afgelê het. Dit gaan pynlik stadig, want Dina is broos en sy moet soos ‘n porseleinpop hanteer word. Gert wyk die hele ent pad nie ‘n tree van haar drastoel af nie. Lang ente stap hy langs haar en hou haar hand bemoedigend vas. Kort-kort vee hy haar koorsige gesig af met ‘n klam doek.



	Uiteindelik, na wat soos ‘n ewigheid voel, bereik hulle João Albessini se formidabele fort.







	In  Albessini se Fort



	In die fort is alles in rep en roer. Gertjie, João se pragtige Afrikaanse vroutjie, kloek soos ‘n broeis hoenderhen wanneer die dodelike siek Dina in haar huis ingedra word. Die stringe bediendes moet net spring om alles vir haar so gemaklik moontlik te maak.



	Wanneer Dina in die kamer kom, staan die bad water alreeds gereed langs haar bed. Gertjie help haar in die stomende sinkbad in. Dina voel asof sy in die hemel is. Dit was maande laas dat sy die luukse van ‘n bad kon smaak, en boonop nog ‘n warm een daarby! Sy lê vir ‘n volle halfuur en week in die geurige water en vul haar longe met die heerlike parfuum van die olies in die water. Sy besef skielik dat sy nog nóóit sulke luuksheid belewe het nie! Sy het maar arm grootgeword, en teen die tyd dat sy kon bad, was daar alreeds ‘n halfdosyn lywe deur die water. En badolies het sy nooit geken nie! ‘n Saligheid sak oor haar toe. 



	Wanneer sy klaar is, is Gertjie en ‘n paar bediendes dadelik by om haar in sysagte nagklere in te help en te sorg dat sy in die heerlike sagte kooi wegsak. Hieraan kan sy beslis gewoond raak! Vir maande nou al slaap sy elke nag op die harde grond met slegs ‘n bietjie gras om dit draaglik te maak. En nou skielik dit!



	Sy sluit haar oë en slaap ‘n diep slaap vir twee dae aanmekaar.



	[image: ]


“Uiteindelik!” Gertjie is opgeruimd en vrolik wanneer Dina na twee volle dae se slaap haar oë oopmaak. Sy kyk verward in die vertrek rond. Sy het nie ‘n idee waar sy is nie. Alles is so vreemd. Sy kan gladnie onthou hoe sy hier gekom het nie en in watse luukse plek sy is nie. Stadig begin Gertjie se vrolike gesig vir haar half bekend lyk. Dan begin dit tot haar deurskemer. Die bad! Die sagte kooi! En sy voel sommer al baie beter ook. Die kloppende hoofpyn is weg en die koors het gebreek.



	“Jou broer sit al van vroegoggend af hier buite en wag dat jy moet wakker word. Kan ek hom maar inbring?” 



	“Asseblief! Bring hom in asseblief, ek is hom ewig dank verskuldig. Hy het my kom red uit die kake van die dood.” 



	Gert het baie om te vertel. Pa was ‘n gebroke man oor haar. Later, toe Jakobus Lottering weer daar opdaag, en Pa hoor van die verskriklike dinge waardeur hulle is, kon niemand hom keer om vir Dina te gaan soek nie. Dina is stomgeslaan om te verneem dat Jakobus dit lewendig terug gemaak het. Sy was vas oortuig dat hy óók in die wildernis sou omkom.



	Gert vertel vir haar van die fatale tog om haar te gaan soek, van maande se louter hel waardeur hulle is, en hoe Pa uiteindelik die aftog moes blaas teen die verskriklike Malaria. Dan vertel Dina hom die verstommende nuus dat sy op haar pa se graf afgekom het in die grote wildernis. Was dit toeval? Hulle besluit dat dit eerder ‘n wonderlike bestiering is. Só ‘n toeval is net eenvoudig nie moontlik nie!



	Dan vertel Gert haar ook van die wonderlike mense by wie sy nou tuisgaan. “Daardie vyftig manne wat jou gebring het, is soos konings behandel!” Trane wel eintlik in Gert se oë op van pure aandoening. “Albessini het hulle oorlaai met kosbare geskenke. Dis nou nadat hy vir hulle ‘n fees gegee het wat hulle nóóit sal vergeet nie! Hulle is diep dankbare mense hier weg!”



	Nadat Gert weg is, kom sit Gertjie by Dina. ‘n Geurige kommetjie hoendersop gee Dina sommer weer krag vir die dag. Sy voel nog maar baie bewerig. “Jy kan hier by ons bly nét so lank jy wil,” verseker Gertjie haar. “Jou broer kry maar baie swaar. Hy sal dit nie reguit sê nie, maar ek dink nie hy kan bekostig dat jy by hulle gaan bly nie. Hier is oorgenoeg plek vir jou.”



	Dina is baie dankbaar teenoor die Albessini’s. Hulle is dierbare mense. João het ook al ‘n slag by haar kamer kom inloer, maar hy kon skaars ‘n groet inkry, toe boender Gertjie hom uit. Mansmense hoort nie in ‘n vrou se slaapkamer nie!



	Twee dae later voel Dina sterk genoeg om vir kort rukkies op te staan. Gertjie weier egter om haar toe te laat om verder as die sitkamer te kom. “Jy moet eers mooi gesond word, Skattie!” Sy sak neer in die luukse, sagte leerbank en dan hang haar mond oop, skaamteloos! Die mure is gevul met jagtrofeë van diere waarvan sy nog nooit eers gehoor het nie. Aan een muur is daar ‘n olifant kop met ‘n reusagtige stel tande. Onwillekeurig dink sy terug aan die Goewerneur se huis in Sofala. Hierdie plek is egter tien keer soveel asemrowend! Sy kyk en kyk, en sy kan net eenvoudig nie alles inneem nie. Elke keer sien sy weer iets nuuts. 



	Gertjie hou haar baie geamuseerd en met groot belangstelling dop. Skielik raak Dina bewus van Gertjie, en dan bloos sy bloedrooi. Hoe kon sy so onbedagsaam wees? Alles so aangaap?



	“Dis mooi, nè?” Gertjie gee ‘n warm laggie. “Ja, ek het met my agterent in die botter geval om deel te kan hê hiervan!” 



	“Ek verstaan nie mooi nie, Tannie Gertjie. Jy is dan ‘n Afrikaanse vrou, en Oom João is Portugees?” 



	Gertjie lag spontaan: “Vir sewe jaar het João stoksiel alleen langs die Sabi rivier gebly in die Laeveld. En toe begin die eensaamheid hom uiteindelik vang. Ek was seker maar die eerste mens met ‘n rok aan wat hy vir jare gesien het, en toe is hy dadelik halsoorkop verlief op my.”



	“Het jy ook van hom gehou, Tannie Gertjie?” 



	“O ja! Hy was ‘n baie aantreklike man! Toe ons besluit om te trou, besluit hy dadelik dat die Laeveld nie die plek is vir ‘n vrou nie, en toe kry hy vir ons ‘n huis in Orighstad.” 



	‘n Bediende in ‘n spierwit gewaad kom kondig aan dat die ete gereed is. Dina bars uit van die lag. As sy sien dat Gertjie haar met ‘n groot vraagteken op die gesig aankyk, verduidelik sy deur die lagbuie deur van die Goewerneur in Sofala se bediendes in hulle spookgewade. En hier tref sy wéér so ‘n “spook” aan! 



	Dina probeer haar bedwing wanneer hulle die reuse eetkamer instap, maar sy kry dit kwalik reg. Weereens is die prag en praal, al die goud, silwer en kristal meer as wat Dina se verstand kan verwerk. “Waar kom al die rykdom vandaan?” wonder sy terwyl sy dit skaamteloos aanstaar. Maar ten spyte van al die rykdom, wil dit tog voorkom asof hierdie twee plat op die aarde mense is. 



	[image: ]


 



	Die volgende paar dae sterk Dina vinnig aan. Sy verwyl haar tyd deur rustig in die tuin te sit onder ‘n reuse Knoppiesdoring se skaduwee. Agter haar pryk die majestueuse Zoutpansberg in al sy rotsglorie. Vir die eerste keer in jare kan sy net ontspan. Sy verlustig haar in die rye boeke op Albessini se boekrak. Alhoewel sy maar bitter min skoolopleiding gehad het, het Mamma daarop aangedring dat sy ten minste behoorlik leer lees. Die Bybel het sy van voor na agter deurgelees. En enige storieboek wat sy in die hande kon kry, het sy verslind, Engels of te not. Selfs Shakespeare het sy baasgeraak!Dit was hier in die lower tuin waar João Albessini een middag by haar kom sit en ontspan het na ‘n besonderse besige dag op kantoor. “Oom João, hoe het dit gekom dat Oom hier op Schoemansdal beland het?”



	“Dis ‘n lang storie,” begin hy terwyl hy hom behaaglik uitstrek op ‘n tuinstoel. 



	“My pa was ‘n skeepskaptein. Ek het dikwels saam met hom gereis op sy handelstogte. Ek onthou nog, dit was in 1832 toe ons eenmaal weer hier om Afrika vaar. Ek was toe negentien jaar oud en propvol avontuurlus. Die ooskus van Afrika het vir my ‘n groot bekoring ingehou. Toe ons by  Lourenço Marques se hawe aandoen, was dit net of iets vir my sê dat ek hier moes afklim. My pa wou nog stry, maar hy het gesien dat ek klaar besluit het. Hy het die situasie ‘n bietjie oordink, en toe besluit hy dat dit dalk gladnie ‘n slegte idee was nie. Hy het al lankal gespook met die idee om ‘n handelsroete te begin met goedere wat hy wou verkwansel. Ek kry toe die taak om vir hom ‘n mark te gaan soek vir sy ware.” 



	“Sjoe, dit was darem ‘n reuse taak vir ‘n jong seun!” 



	“Ja, inderdaad! Die eerste ding wat ek sommer dadelik besef het, was dat ek die vertroue moes wen van die Swart bevolking. Ek het hard gewerk om hulle taal aan te leer. ‘n Jaar later val Hoofman Soshangane en sy impi’s  Lourenço Marques aan en maak omtrent al wat ‘n Portugees is dood. Maar omdat ek teen daardie tyd al so ‘n goeie verhouding met hulle opgebou het, is my lewe gespaar. Om die waarheid te sê, het Soshangane my selfs in sy troepe opgeneem. Dit was ‘n baie moeilike situasie.” 



	“Dit moes verskriklik gewees het!” 



	“Uiteindelik was die oorlog verby en hulle begin om  Lourenço Marques weer op te bou uit die as. Intussen het die Voortrekkers uit die Kaap begin aankom, en ek het my kans waargeneem om handelsbetrekkinge met hulle op te bou. Deure het net oral vir my oopgegaan, en omdat ek op so ‘n goeie voet verkeer het met die plaaslike bevolking, het dit die handel en vervoer van goedere vir my baie maklik gemaak. Hulle het my Juwawa genoem omdat my Portugese naam hulle tonge laat knoop het.” 



	“Dinge het so goed gegaan met die handel, dat ek later ‘n handelspos kon bou langs die Sabie rivier in Transvaal, buite bereik van die verpestelike tsetsevlieë. Natuurlik was dit toe lankal nie meer net my pa se goedjies wat ek gesmous het nie. Ek het groot vragte goedere heen en weer gekarwei tussen my handelspos en Lourenço Marques. Later was dit veral ivoor, en ek het baie geld gemaak!” 



	“Ja, was dit nie vir die ivoor wat John gejag het nie, was ek ook nie vandag hier nie!” 



	“Ja Dina, maar ek het terselfdertyd ook vir die transportryers baie werk gegee. Hulle het weer die goedere tussen my pos en Johannesburg vervoer. Dit was ‘n lonende besigheid!” 



	“Ja, so was die een hand mos die ander, nè?” 



	“Daardie tyd het ek ‘n droom gehad. Ek het die Laeveld gesien as ‘n moontlike provinsie van Portugees Oos Afrika. Ek het selfs ‘n naam gehad vir die plek, Colonoa da Santa Luz. Maar Portugal het dit afgeskiet. Hulle het besluit dat dit deel van Transvaal moes bly. Eintlik was ek onnosel om te dink dat hulle dit ooit so sou aanvaar!”  João lag uit sy maag uit as hy terugdink aan sy jeugdrome. 



	“Maar die eensaamheid het my na sewe jaar se alleenbly begin vang. Weet jy, ek was die héél eerste witman wat hier in die Laeveld kom bly het! En vir lank ook die enigste! En toe op ‘n dag ontmoet ek daardie engel. Haar naam was Gertina Maria Janse van Rensburg en sy was beeldskoon. Gertjie is terloops nog steeds beeldskoon! Nét daar besluit ek dat die Laeveld met al sy roofdiere en gevaarlike goed nie die plek is vir ‘n vrou nie. Ek het haar gevra om met my te trou, en toe belowe ek haar dat ek vir ons ‘n huis sou bou in Orighstad. Daar sou sy ten minste in die beskawing wees. Sy het nie eers gehuiwer om ja te sê vir hierdie voortvarende Portugees nie!” 



	‘n Bediende in wit gewaad bring tee en soetkoekies en Dina verlustig haar in die geurige tee uit die fynste porseleinkoppies. 



	“Ja, en so gaan vestig ek en my bruidjie ons in Orighstad, oftewel die Republiek van Orighstad. Sy dae as republiek was maar kortstondig. Maar ek het my nie met die politiek ingemeng nie. Al waarin ek belanggestel het, was om daar ‘n winsgewende handelspos te vestig. Ongelukkig het dit nie vir ewig gehou nie, en ‘n paar jaar later breek malaria daar uit. Toe besluit ek en Gertjie om weer te trek.” 



	“Waarheen trek julle toe?” 



	“Dis toé wat ons hier in Schoemansdal beland, in die skadu van die pragtige ou Zoutpansberg. Is dit nie wonderlik hier nie? En boonop was ek nie die enigste Portugees op die dorp nie. Jy ken mos vir ou Bras? Bras Perreira het hier ‘n winkel oopgemaak en dan is ou Cazemiro Simoes ook hier. Ek het amper begin voel asof ek terug is in Portugal!” Weereens lag João joviaal, diep uit sy maag uit. 



	“En toe, drie jaar gelede kry ek een dag uit die bloute ‘n baie amptelike brief uit Portugal. Hulle gee my die aanstelling as Portugal se Visie Konsul. Ek kon my oë nie glo nie! Natúúrlik het ek dit met groot dank aanvaar. Ek is baie trots daarop dat hulle mý gekies het vir so ‘n belangrike taak.” 



	“Maar jy verdien dit, Oom  João. Jy is ‘n waardige man!” 



	“Dit was nie al groot eer wat my kant toe gekom het nie. Skaars ‘n jaar later kom die regering van Transvaal en stel my boonop aan as Superintindent van Naturellesake vir die Republiek. Dit is iets wat my baie na aan die hart lê, want ek het ‘n groot liefde en passie vir hierdie Swart nasie! Ongelukkig kom saam met hierdie aanstelling ook die pos van belasting gaarder. Dit haat ek soos die pes! Maar dis deel van die werk, en ek moet seker maar dankbaar daarvoor wees!” 



	“Dis ‘n groot eer, Oom João!” 



	“Nee Dina, die grootste eer was die dag toe die hele  Matshangana stam die dag hier opdaag. Ek wou nog vra wat die moeilikheid was, toe tree die lofsangers vorentoe. Met ‘n groot fanfare kom kroon hulle my as die nie-amptelike koning van die Shangaans. Ek sou voortaan bekend staan as hulle Hoofman. Dit, my liewe Dina is die grootste eer wat énige mens te beurt kan val!” 



	Dina is skoon aangedaan by die aanhoor van hierdie pragtige geskiedenis. Trane loop oor haar wange. Ja, inderdaad is Oom  João ‘n gróót man!



	“Kos is op die tafel, julle twee!” Gertjie kom roep hulle vir aandete. 







	‘n Nuwe Begin 



	Weke gaan verby en weke word maande.  João Albessini en sy gemoedelike vrou, Gertjie wil niks daarvan weet dat Dina hulle verlaat nie. “Hier is oorgenoeg plek vir ons almal,” word sy gerus gestel. By Broer Gert kan sy nie gaan bly nie want hulle sukkel sélf om kop bo water te hou. Schoemansdal is besig om agteruit te gaan en al die boere kry maar swaar.



	Op 'n dag kom 'n man by die fort aangery op sy perd om met Albessini te gesels. Hy stel homself voor as Jan Hamelyn. Hy word genooi om saam met hulle middagete te geniet. 



	Aan tafel word daar land en sand gesels en Jan word natuurlik ook vertel van Dina se beproewinge wat sy deurgemaak het en hoe sy haar hele gesin verloor het. Jan luister met baie groot belangstelling. Hy is sélf ook 'n wewenaar, sy vrou is dood met die geboorte van hulle baba. 



	Baie gou blyk dit dat Dina en Jan Hamelyn baie in gemeen het. Beide het deur diep waters gegaan en beide het groot droefheid beleef.



	Na ete moet Jan baie vinnig sy ry kry om voor donker weer by sy bestemming te kom. 



	"Dis nou 'n aangename kêrel," merk Gertjie op wanneer Jan die werf uitry. 



	"Ja Tante, ek hou van die man. Hy doen nogal iets vir my." Dan besef sy wat sy gesê het. Sy skrik vir haar eie gedagtes. Hoe kan sy eers dink aan iemand anders. John is nog skaars in sy graf! 'n Mens moet mos darem ten minste 'n jaar of twee rou voordat jy begin rondkyk! 



	"Eintlik bedoel ek.... dis nie dat ek.... Aag ek weet tog nie wat ek bedoel nie, Tante!" Sy struikel en stamel oor haar woorde en Gertjie bars uit van die lag. 



	"Kindjie, jy mag maar! Jan is 'n agtermekaar kêrel!" 



	"Nee Tante, dit mag nie! Wat gaan die mense sê? Boonop is ek dit aan John verskuldig om eers behoorlik te rou." 



	Gertjie skud meewarig haar kop. Sy verstaan gladnie hoe die lewe werk nie. As dit dan sou gebeur dat 'n vrou liefde vind, moet sy haar dan daarvan weerhou om lief te hê slegs omdat tradisie dit vereis? 



	Die lewe werk egter anders as wat jy beplan. Dina het baie hard probeer om vir Jan Hamelyn uit haar gedagtes te verban. Maar 'n paar weke later kom lê Jan Hamelyn weer besoek af by die Albessini's. Hierdie slag kom hy egter nie vir Joaõ spreek nie, maar Dina is eintlik die groot trekpleister. 







	Epiloog



	Dina Chambers het inderdaad weer liefde gevind. Sy was egter vasbeslote om eers haar volle routydperk deur te wag vir haar nuwe ridder op sy vosperd. Byna twee jaar nadat sy dodelik siek by die Albessini’s aangekom het, kry Jan Hamelyn die geleentheid om te gaan ouers vra by  João en Gertjie Albessini. Daarna kon hy Dina om die jawoord vra. Sy het dadelik “Ja!” gesê en uitgebars in trane van blydskap. Kort daarna het hulle in Schoemansdal voor die kansel gestaan. 



	Ds. Warmelo het vir Dina gevra of sy vir Jan Hamelyn as haar eggenoot sou neem, en sy het gesê: “Ja Dominee!” Hulle was gelukkig getroud vir baie jare en Dina het geleef tot ‘n rype ouderdom.



	Schoemansdal is getref deur verskeie aanvalle asook die gevreesde malaria totdat die hele distrik later bankrot was. Slegs João Albessini het hardnekkig bly vasklou in sy fort. Uiteindelik moes hy ook die aftog blaas en op 10 Julie 1888 sterf daardie formidabele pioenier. So breek die einde van ‘n era aan wat ‘n reuse impak gehad het op die geskiedenis van Suid-Afrika.





 


	Verklaring van Woorde 



	Portugees Oos Afrika – Mosambiek 



	Djindjispruit – Naby die hedendaagse Inhambane in Portugees Oos Afrika 



	Delagoa Baai – Maputhu, die hoofstad van Portugees Oos Afrika 



	Tier – Die ou Boere se verwysing na Luiperd. 



	Wolf – Hiëna (ook genoem: "die ou wolf met die mank been") 



	Rooispan – Span Afrikanerosse, so genoem omdat hulle rooibruin van kleur is. 



	Grootvoete - Olifante 

